
LECTORI  AEQVO. 


Udi , hypotliesin , ac  talem  quidem , quae 

multis  inanis,  aliis  absona  atque  inepta  vi- 

\ ... 

debitur.  Sed  ex  liypotliesi  pars  nova  orbis 

terrarum  detecta  est,  et  lex  gravitatis  inventa; 
inepta  autem  fere  ab  initio  videntur  quaevis 
inusitata,  licet  nec  nova  neque  inaudita , ut- 
pote  consuetis  adversantia.  Sed  non  omnia 
hominibus  detecta  esse,  quae  detegi  possint, 
milii,  una  cum  aliis,  persuasum  est.  Ceterum 
nonnulla  singulari  modo  inventa.  Silex  astro- 
nomiam auxit,  succinum  ad  coeli  flammam 
nos  duxit  compescendam,  rana  in  metallis 

! fulgur  latere  docuit.  Periclitandum  est,  ex- 
periendum, observandum.  Audentes  fortuna 
juvat.  Experientiae  tamen  et  observationis 

tramitem  me  non  reliquisse,  libello  perlecto, 
candidus  lector  inveniet.  Poterit  aliquis  me 
ob  fidem  nimiam  meam  historicam  reprehen- 
dere. Contraria  probanti  cedam.  At  gravioris 
vitii  egomet  ipse  me  incuso:  calamo  me  nimis 
fugitivo  scripsisse  hunc  libellum,  atque  ini 
pertractandis  singulis  capitibus  capitumque 
particulis  minus  diligentem  fuisse.  Sed  quo 
tempore  hoc  scribebam , exhaustae  propemo- 
dum  aliis  laboribus  animi  vires  axQcfisiav 
respuebant.  Intererat  tamen,  mentem  meam 
supei  hac  le,  de  qua  tractavi,  exposuisse, 
quia  videbatur  mihi  temporibus  consentanea 
esse  ista  expositio.  Atque  haec  habui  ad  ex- 
cusandum hoc  opusculum.  Sic  vale,  lector, 
et  fave,  si  videbitur,  rei. 

CAPVT  PRIMVM. 

DE  VOLVN  TATIS  NATYRA. 

§•  1.  i 

Voluntatis  natura?n  vulgo  ignorari. 

* ' 

Quum  omnis  hominis  scientia  a discendo  incipiat, 
viresque  ei  insitae  non  nisi  experimento  innotescant: 
quid  imaginandi  vis  valeat  in  homine,  quid  cogitandi, 
permulti  experti  sunt:  quid  volendi,  perpauci;  quam- 
quam sine  voluntate  nihil  agitur.  Inscii  paene  volun- 
tatis vi  utimur,  neque  ejus  naturam  recte  adhuc  vi- 
demur cum  perscrutati  esse,  tum  in  usum  vocasse. 
Attamen  sine  voluntate  nec  brachia  moventur,  nec 

V 

pedes  sano  homini.  Volentes  cogitamus,  ratiocina- 
mur, loquimur,  agimus  omnia.  Voluntas  animae 
humanae  vis  primaria  est.  Nihil  sumus  non  volentes* 
Volendi  vi  destituti,  aut  coeci  trahimur  rapimurque 
quaqua  versum-,  sive  periculum  immineat,  sive  vo- 
luptatis urgeat  stimulus,  aut  immoti  atque  torpidi  hae- 
remus quantumvis  excitati.  Sed  videtur  eo  minus 
voluntatis  natura  et  vis  cum  investigata  esse,  tura  ex- 
culta, quo  profundius  ex  intimo  naturae  nostrae  penu 
hauritur,  effectibus  tantum  suis  conspicua.  Quare  in 

facultatibus  occultis  apud  plerosque  estv  pessime  iis ^ 
neglecta,  utpote  qui  voluntate  utantur  tanquam  vecte, 
ad  onera  sublevanda  tantum  idoneo.  Atque  hi  qui- 
dem voluptatis  desiderio  aut  doloris  metu,  a certis- 
rebus  per  sensus  in  mentem  delatis,  aut  mente  ipsa 
excogitatis,  afficiuntur,  deinde  per  hos  ipsos  affectus 
instigantur  ad  ciendam  voluntatem,  actionum  motri— 
cem.  Quo  facto  agitur.  Atque  haec  quidem  servilis 
voluntas  est,  ut  patet  ex  re  in  facto  posita:  in  servi- 
tute enim  voluntas  affectuum  est.  Degenerem  vero 
atque  a dignitate  sua  delapsam  hanc  voluntatem  esse, 
ex  eo  elucet,  quod  ea,  experientia  teste,  sensum 
animo  ingratum  coacta  infert:  testimonio  certo,  vo- 
luntatem genuinam  cogi  non  debere.  Quod  si  ita  est, 
sequitur,  genuinam  voluntatem  liberam  esse,  liber- 
tatemque  hominis  testari.  Ex  quo  voluntatis  dignitas 
cernitur.  Sed  haec  uberius  exponenda  sunt. 

§.  2. 

Vef  initio  voluntatis. 

Vim  efficaciae,  sibi  consciam,  voluntatem  nos 
quidem  dicimus.  Neque  enim  sine  efficacia,  neque 
sine  conscientia  voluntas  cogitari  potest.  Conscientia 
enim , sive  in  sensu  versetur , sive  in  cogitatione, 
sive  in  utroque  simul , ubi  efficaciae  vi  destituta  est, 
voluntate  caret.  Efficaciae  autem  vis , ubi  offenditur 
sine  conscientia,  coecus  naturae  impetus  est,  qualem 
in  rebus  naturalibus  cunctis  observamus,  conscientiae 

expertis  : ut  in  aquae  aut  ignis  vi,  aut  in  lapidum  me- 
tallorumque pondere,  aut  in  corporum  organicorum 
generatione  et  incremento.  Atque  his  quidem  omni- 

hus , ut  efficaciae  vis  negari  nequit,  ita  voluntas  non 
tribui ; quippe  quod  conscientia  destitutas  has  res 
omnes  necessario  arbitramur.  Igiiur  non  nisi  juncta 
utraque  parte  voluntas  adest.  Quum  enim  voluntas 
ponatur  partim  in  efficaciae  vi,  partiin  in  conscientia: 
sequitur,  utramque  jungendam  esse,  ita,  ut  voluptas 
efficaciae  vis  sibi  conscia  sit. 


De  natura  vo  luntd  tis  universe. 

\ I . . ' 

Ad  actiones  vitae  humanae  omnino  omnes  volun- 
tas pertinet:  voluntaria  enim  sunt,  quaecunque  cum 
conscientia  aguntur;  nihil  autem  sine  conscientia  agi- 
tur. Quare  ciborum  digestio,  nutritio,  et  similia, 
ad  actiones  revocanda  non  sunt.  Sed  bene  distingui- 
tur inter  actiones  arbitrarias  et  coactas.  Non  enim 
qualiacunque  ex  arbitrio  volumus.  Arbitrium  iis  tan- 
tummodo actionibus  inest,  quae  mente  atque  consilio 
dataque  opera  perficiuntur.  Ad  haec  enim  primum 
deliberatio  adhibetur,  deinde,  sive  ex  cognitione  sive 
ex  opinione  boni  commodique , optio  instituitur , ex 
qua,  si  voluntas  cietur , sequitur  arbitraria  actio , quae, 
quia  penes  nos  arbitrium  est,  libera  quoque  dicitur. 
Sed  coacta  actio  est,  simulatque  non  deliberate  agitur, 
sed  solo  incitamentorum  externorum  per  sensus  im- 
pulsu. Ut  saepenumero  fit,  eoque  frequentius,  quo 
majorem  vim  sensus  in  homine  habent,  mente  minus 
robusta  et  habili  praedito.  Utcunque  vero  actiones 
cieantur,  certum  est,  neque  per  mentem  atque  arbi- 
trium agi,  neque  per  sensus  atque  incitamenta  exter- 
na, sed  per  solam  voluntatem,  in  qua  proxime  vis 

agendi  inest,  eaque  prolicienda  quidem,  non  tamen 
procreanda  per  ullius  generis  stimulos.  Et  Commode 
quidem  comparari  voluntatem  musculis  motoribus 
licet,  qui  nervis  quidem  ad  motum  stimulantur,  mo- 
ventur vero  insita  vi,  quae  ubi  torpet  et  hebes,  est, 
motus  aut  nullus  aut  exiguus  sequitur.  Quare  singu- 
lari attentione  digna  est  voluntatis  natura. 

i 

§.  4. 

jiccuratior  voluntatis  perscrutatio. 

Sunt,  qui  voluntatem  sine  actione  statuant;  sed 
hi  voluntatis  umbram  tantum  atque  imaginem  pro  vo- 
luntate habent,  quae  actionum  omnium  anima  est. 
Quod  inde  clarum  est,  quia  sine  voluntate  non  agitur; 
neque  actio  aliud  quid,  nisi  voluntatis  externa  ex- 
pressio est.  Quare  mirifica  vis  et  plane  singularis 
in  voluntate  est:  creatricem  puta.  Nam  si  non  ha- 
beret creatricem  hanc  vim  voluntas , ne  voluntas  qui- 
dem esset.  Actionum  autem  incipiendarum  vis  ne- 
que in  sensibus  inest,  neque  in  mente:  sensus  enim 
percipere  tantum,  mentem  cogitare,  conscii  sumus. 
Volendo  autem  neque  sentimus  tantummodo , neque 
cogitamus,  sed  aliud  quid  agimus,  cujus  conscii  quo- 
que sumus:  nempe  vim  haurimus  agendi  e fonte  vitae 
aliquo,  qui  sensum  quidem  aeque  fugit,  atque  intel- 
lectum, sed  qui  naturam  suam  per  voluntatem  ipsam 
prodit,  quae  vis  est  actiones  incipiendi  non  solum, 
sed  etiam  perficiendi:  instrumenta  enim  motus  tau- 
tummodo  ministri  voluntatis  sunt,  qui  voluntate  si- 
lente dormiunt.  Igitur  voluntas  principium  movens 
in  homine  est;  quod  salva  ratione  dictum  velimus, 

de  qua  infra  plura.  Sed  voluntatem  cieri  modo  sen- 
sibus, modo  mente,  diximus.  Posset  igitur  contra 
moneri:  latere  principium  movens  in  sensibus  atque 
in  mente.  Quod  videtur  quotidianae  vitae  experien- 
tia testari.  Plerique  enim  omnes  ciemur  ad  agendum, 
ergo  ad  volendum  quoque,  aut  per  sensus,  teiuere 
atque  inconsiderate,  aut  per  cogitationem  atque  arbi- 
trium. Quod  ut  negari  nequit,  paritep  concedendum 
est,  plerosque  experiri  voluntatem  non  pure  atque 
absolute,  tanquam  vim  hominis  primariam  eandem- 
que  creatricem  ac  vere  divinam,  qualem  modo  eam 
statuimus.  Si  qui  autem  sint  hanc  voluntatis  naturam 
experti,  horum  conscientia  experientia  illorum  non 
tollitur,  sed  eo  res  redit,  ut  sint  alii,  quibus  voluntas 
tanquam  ministra  sensuum  mentisve  sit,  alii,  in  qui- 
bus voluntas,  quamvis  inserviat  reliquis  animae  viri- 
bus, ex  iis  tamen  non  pendeat,  sed  vis  per  se  sit,  li- 
bertate sua  insignis.  Sed  alia  aliunde  oritur  objectio. 
Si  enim  proximus  atque  unicus  adeo  fons  actionum 
hominis  omnino  omnium  volur.tas  est:  qui  lit,  ut 
sensibus  atque  arbitrio  subjecta  sit,  ut  igitur  modo 
coacta  voluntas,  modo  arbitraria  appareat?  Cui  ita 
respondemus  Divina  voluntatis  vis  ad  usum  homini 
data  est,  sive  sensibus  se  subjici  homo  patiatur,  sive 
arbitrium  ad  libertatem  nanciscendam  exerceat.  Vo- 
luntas in  utraque  caussa  in  promtu  est , illaesa  insito 
sibi  numine,  sive  recte  eo,  sive  malo  homo  utatur. 
Voluntas  ergo  vel  ante  cogitationem  adesse  debet, 
quia  non  cogitamus  nolentes  sed  volentes.  Nihil  igi- 
tur impedit,  quo  minus  voluntas  primaria  vis  in  ho- 
mine sit.  Sed  aliter  in  vita  hominum  consueta  insti- 
tutum est.  Antequam  voluntas  in  dignitatem  suam 

primariumque  locum  evecta  sit,  cupiditatibus  trahi- 
mur, atque  ad  eas  explendas,  potiundis  variis  vitae 
commoditatibus,  mentem  omnem  atque  intellectum  in 
censum  usumque  vocamus,  ita  ut  in  iis,  qui  paulio» 
vegetiores  sint,  intellectus  primum  virium  humana- 
rum locum  obtineat,  utque  sic  naturalis  ordo  turbetur. 
Sed  quid  inde  nascatur,  facile  intellectu  est.  Multo 
plura  comprehenduntur  mente,  quam  re  perficiuntur, 
consiliaque  hominum  viribus  ad  iis  satisfaciendumi 
multo  ampliora  sunt.  Unde  plurimorum  vita  mutilat 
est  et  exigui  ad  agendum  et  perficiendum  ponderis. 
Contra,  qui  voluntatem,  quasi  inscii,  mature  tanquami 
primariam  vim  vilaeque  inotricem  coluerunt,  ii  for- 
tiores sunt  rerumque  suarum  rectores.  Cuius  rei  illu- 
stre exemplum  in Napoleone  vidimus,  viroadpsycholo- 
giam  valde  memorabili,  qui  a prima  juventute  efficaciae1 
vim  fortem  in  sese  et  sensit  et  excoluit.  Ex  quo  omnia t 
ei,  quamdiu  liducia  certa  vis  illa  nutriebatur,  egregie1 
successerunt.  (V.  libellum  inscriptum:  Manuscritt 

venu  de  St.,  Helene  etc.,  qui  libellus,  sive  ab  ipso, 
de  quo  sermo  est,  viro,  sive  alio  auctore  scriptus  sit, 
rem  tamen  acu  tetigit.)  En,  loca,  quae  huc  spectant. 
Primum  eos,  qui  mirabile  quiddam  jam  in  prima  ju- 
ventute in  eo  quaesiverint,  verbis  refutat  his:  (p.  6.) 
„Je  n’e(ais  qu’un  enfant  obstine  et  curieux.u  Atque 
hic  quidem,  cum  obstinationem  primo  loco  ponit, 
nihil  aliud  ea,  nisi  vim  voluntatis  eminentem  signi- 

fleat,  quippe  in  qua  sola  potest  obstinationis  fons  esse, 
e quo  deinde  vitae  ejus  actiones  manarunt.  Statirn 
etiam  id,  de  quo  loquimur  confirmat  verbis:  „Je 

reussissais  dans  ce  que  j’entreprenais  parceque  je'  le 
vouiais:  mes  voloutes  etaient  fortes , et  mon  caractere 

decide.  Je  niiesitais  jamais;  ce  qui  m’a  donne  de 
l’avantage  sur  tout  le  monde/f  Atque  iiis  quider» 

I significatur  animi  fortis  ac  strenui  natura,  quae  sola 

i voluntate  nititur,  tanquam  vi  effectrice  et  creatrice, 

' I 

| impedimenta  externa  viresque  adversariorum  exiguas, 
quippe  voluntate  forti  destitutas,  facile  superante. 
Aliud  porro  emolumentum  ex  illo  voluntatis  vigore 
derivandum  est,  quod  naturali  indoli  expandendae 
impedimenta  nulla  objiciuntur:  ,,Mes  facultes  intel- 
lectuelles  prenaient  cependant  leur  essor,  sans  que  je 
m’en  melasse/'  Ut  folia  et  flores  et  fructus  ex  ar- 
boribus naturali  modo  prodeunt:  sic  intellectus  cum 
reliquis  mentis  dotibus  ex  hominum  indole;  idque  eo 
tutius  ac  perfectius,  quo  minus  vis  interna  externis 
turbis  retinetur  confimditurque.  In  quo  obstinationis 
illius  seu  potius  voluntatis  vis,  aliena  omnia,  inque 
servitium  hominem  trahentia,  repellens,  mirum  quan- 
tum videtur  juvisse  Napoleonem.  Sed  quantum  effi- 
caciae vis  pendeat  a fiducia  certa,  de  qua  infra  locu- 
turi sumus,  quantumque,  hac  vacillante,  omnia  (cor- 
ruant, idem  ille  auctor  nobis  luculentissime  demon- 
strat : (p.  54.)  ,,Cependant  je  n’ai  plus  senti  en  moi, 
depuis  1’affaire  de  Jena,  la  plenjtude  de  confiance, 
ni  le  mepris  de  1’avenir,  auxquels  j'avois  du  mes  pre- 
miers  succes.  Je  me  defiais  de  moi-meme:  cette 

defiance  portait  de  1’incertitude  dans  mes  decisions ; 
mon  humeur  en  elait  alteree;  mon  cai actore  abatardi. 
Je  me  cqinmandais,  mais  ce  qui  n’est  pas  naturel, 
n’est  jamais  parfaitA  Plurimum  haec  ipsa  verba  ad 
sententiam  nostram  et  illustrandam  et  confirmandam 
faciunt.  Ac  primum  quidem  videtur  Gallorum  quon- 
dam imperator  successu  illius  temporis  praeter  spem 

atque  opinionem  rapide  prospero  quasi  perterritus 

m 

fuisse,  quantumque  fortuna  secunda  interdum  vires 
humanas  superet,  intellexisse.  Quo  gravioris  autem 
momenti  casum  fortuitum  esse  homo  intelligit , eo 
magis  propriis  viribus  diffidendum  esse  animadvertit. 
Hinc  fiduciam  i[li  ipsa  fortuna  nimis  prospera  fractam 
fuisse  verosimilliuiurn  est.  Quae  enim  alia  caussa 
jacturae  illius  subesse  potuerit,  me  quidem  fugit.  Ergo 
ex  illo  tempore  voluntatis  quoque  efficacia  diminuta 
est,  omnisque  vitae  securitas  et  aequabilitas  turbata. 
Et  hoc  quidem  unius  hominis,  voluntate  pollentis, 
exemplum  instar  omnium  sufficiat,  qui  pari  indole 
parique  fortuna  excelluere. 

Jam  vero  redeundum  nobis  est  ad  id,  unde  ad 
comprobandam  sententiam  nostram  de  voluntatis  vi 
ac  dignitate  digressi  sumus.  Igitur  principem  vim  in 
homine  et  quasi  fundamentum  vitae  voluntatem  sta- 
tuimus earnque  absolutam  atque  ex  se  sola  pendentem. 
Atque  ea  quidem  est  quasi  in  nummorum  ratione, 
quibus  opus  est,  antequam  consilium  de  domo  ex- 
struenda, deque  fundo  emendo  capias.  Et  ut  Hora- 
tius : 

„0  cives , cives , quaerenda  pecunia  prunum  est,“ 
sic  nos:  quaerenda  voluntas  primum  est.  acclamamus 
omnibus,  ad  qualecunque  demum  perficiendum  vitae 
negotium  Haec  vero  non  ideo  dicimus,  quasi  negli- 
gendus  sit  cultus  mentis  auimique,  aut  reliquarum 
omnino  omnium  facultatum  humanarum;  sed  id  tan- 
tum nolumus:  earum  cultu  cultum  voluntatis  negligi; 
quod  a plerisque,  et  magno  quidem  eorum  incommo- 
do . fieri  dolemus.  Sed  caussa  in  promtu  est.  Edu- 
cantur homines  ab  ejusmodi  magistris,  quibus  con- 

servatio  vitae  summa  lex  est,  ad  disciplinarti  variam 
atque  ad  perfungenda  vitae  munera,  quo  vitae  praesi- 
dium habeant  ac  sustentationem.  Sed  in  his  omnibus 
voluntas  instrumenti  ad  instar  est,  sponte  a natura  ad 
agendum  dati.  Nullus  hic  colendae  voluntatis  ipsius 
finis,  nullum  hujus  augendae  consilium  subesi.  Me- 
moria, intellectus,  pietatis  sensus  de  industria  colun- 
tur; voluntas  non  item,  quae  tanquam  silvestris  planta 
modo  sponte  luxuriatur,  modo,  cultioribus  plantis 
suppressa,  aut  humi  repit , aut  prorsus  deperit;  ut  in 
multis  videmus  voluntate  non  valentibus.  Quae  qui- 
dem virium  impar  ratio  vitam  imparem  ac  sibimet 
ipsi  non  constantem  parit.  Non  hoc  ita  natura  homini 
institutum  est,  in  quo,  quae  insunt  vires,  cunctae  cul- 
tum de  industria  exigunt.  Ex  quo  aequabili  cultu 
quae  commoda  in  vitam  hominum  redundent,  expe- 
rientia sola,  licet  raro  adhibita,  comprobat. 

§•  5. 

De  natura  v olun  l at  i s , quantum  ad  reliquas 

animae  vires. 

Quaecunque  conscientia  nostra  continentur  phae- 
nomena, psychica  dicuntur,  eaque  ipsa  vis,  quae  iri 
conscientia  ellicax  est,  vocatur  sive  anima.  Non 

uno  autem  modo  anima  nostra  in  conscientia  affectam 
se  sentit  et  percipit.  Aliter  enim  nos  affectos  perci- 
pimus cogitando,  aliter  sentiendo , aliter  denique  vo- 
lendo; atque  hac  triplici  ratione  natura  psychica 
nostra  absolvitur.  Cogitandi  autem  facultatem 
mentem  dicimus,  sentiendi  animum,  volendi  denique 
voluntatem.  Cogitamus  rerum  et  notionum  formas 
et  rationes,  sentimus  appetitiones  et  aversationes , vo- 


lumua  actiones  aut  iu  nosmet  ipsos,  aut  in  res  extra 
nos  positas.  Sed  haec  omnia  non  dispersim  fiunt  at- (j 
que  disjunctim,  sed  et  mens  et  animus  et  voluntas 
vicissiin  excitantur,  et  nexae  inter  se,  ad  communem 
finem,  nempe  ad  conservationem , valetudinem,  bea- 
titatem nostrorum  ipsorum  agunt,  ita,  ut  animus  bea- 
titatem cupiat  viresque  reliquas  ad  inquirendam  eam 
instiget,  mens,  intellectus  et  sensuum  ope,  res  veli 
expetendas  vel  fugiendas  disquirat  atque  dijudicet, 
voluntas  denique  ad  actioues  huc  facientes  in  promtu 
sit  atque  evigilet.  Hinc  fit,  ut  voluntas,  licet  primai 
proximaque  actionum, motrix  sit,  sine  reliquis  ne  co- 
gitari quidem,  ne  dum  agere  possit.  Quidquid  enim 
velimus,  cogitatur  id,  quod  volumus;  quidquid  cogi- 
tetur, non  cogitatur  sine  sensu  sive  jucundo  sive  mo- 
lesto; ut  fieri  plane  nequeat,  quin  voluntas  sine  reli- 
quis animae  viribus  agat , sed  cum  bis  arctissimo  vin- 
culo copulata  sit.  In  qua  re  par  ratio  est  virium  ani- 
mae cum  viribus  corporis  nostri  organicis : vasorum 
dico,  et  nervorum,  et  musculorum,  quarum  nulla 
sine  reliquis  constare  potest,  licet  unaquaevis  sui  gene- 
ris sit  et  per  se  agat,  suis  legibus  obstricta.  Proinde, 
ut  musculi  per  se  agunt,  iidemque  a nervis  excitati 
atque  nutriti  a vasis:  sic  voluntas  per  se  quidem  agit, 
sed  excitata  a mente  atque  nutrita  ab  animi  sensibus. 
Atque  haec  quidem  ea  est,  quae  inter  voluntatem  reli- 
quasque  animae  vires  intercedit,  necessitudo. 

§.  6. 

Quatenus  ratio,  ut  ad  hominem  omnino,  ita 
ad  voluntatem  sig  illatim  pertineat. 

Ratio  a pierisque  omnibus  psychologiae  studiosis 

ad  vires  animae  tanquam  vis  peculiaris  refertur,  ita 
tamen , ut  princeps  earum  sit  atque  regina  et  domina 
omnium.  Sed  nostra  sententia  ratio  non  tam  singu- 
1 laris  animae  vis  est,  quam  conscientiae  humanae  pro- 
pria forma  summaque  lex  atque  conditio , ita  ut  sine 
ratione  conscii  nostrum  non  simus,  utque  idem  sit, 
conscium  sibi  esse,  et  ratione  praeditum.  Qua  qui- 
dem sive  conscientiae  sive  rationis  dote  a natura  do- 
1 nati,  homines  sumus,  eo  super  reliqua  animalia  emi- 
nentes. Adsciscitur  autem  per  conscientiam  sive  ra- 
tionem, elementum,  in  quo  homini  pariter  vivitur, 
atque  in  aqua  piscibus,  volucribus  in  aere;  proinde  ut 
conscientia  auram  quasi  vitalem  admoveat,  quam 
quovis  vitae  humanae  momento  quasi  respirando  hau- 
riamus. Est  enim  profecto  simillima  conditio  con- 
scientiae sive  rationis  cum  respirationis  conditione, 
ita,  ut,  quemadmodum  auram  vitalem  haurimus  re- 
spirationis organo  , pariter  etiam  vitae  internae  quasi 
auram  etspiritum  aliquem  purum  (aequi  et  justi,  recti- 
que et  veri  sensum  dicimus)  hauriamus  organo  eo, 
quod  in  ratione  sive  conscientia  est.  Ut  autem  respi- 
ratione vita  universa  corporis  restauratur  ac  purifica- 
tur: sic  rationis  officio  interna  animae  vita,  quae  sine 
ratione  nulle*  est.  Quare  ratio  ad  universam  animam, 
non  ad  peculiarem  tantummodo  animae  aliquam  vim, 
v.  c.  mentem,  pertinet.  Quicunque  enim  ratione  im- 
butus est,  animo,  inente,  voluntate,  purus  et  castus 
debet  esse.  Ex  quo  elucet,  quo  pacto  ad  voluntatem 
quoque  ratio  pertineat.  Pari  enim  modo  debet  volun- 
tas divino  numine,  quo  ratio  perflatur,  impraegnata 
quasi  esse,  atque  reliqua  omnis  animae  efficacia.  At- 
que sic  rationis  notio  intelligi , nostra  quidem  senten- 


12 


tia,  debet.  Quae  res  comprobatur  propria  uniuscu- 
jusvis  experientia. 


\ 

CAPVT  SECVNDVM. 

DE  CVLTV  VOLVN  TATIS. 


§•  7* 


V olunt  as  pariter  atque  r eliquae  vires 
animae  colenda. 

Ratio  ipsa,  quae,  accuratius  perspecta,  sola  in 
aequitate  est,  cujus  lex,  ut  neminem  iugit,  conscientia 
recti  exprimitur,  unamquamque  animae  vim  aequali- 
ter excolere  jubet,  neque  unam  reliquis  aut  praeferre, 
aut.  posthabere.  Quam  legem  nunquam  recte  obser- 
vatam fuisse,  jure  dolendum  est.  De  qua  re  prius 
dictum  est.  Igitur  sua  voluntati  etiam  disciplina  sit, 
eaque,  propter  singularem  voluntatis  naturam , a di- 
sciplina reliquarum  animae  virium  diversa.  Quem- 
admodum enim  animus  ad  sensuum  puritatem  debet 
excoli,  sine  qua  rationi  repugnat,  mens  autem  ad 
sapientiam,  quae  nulla  alia  est,  nisi  ipsa  ratio  cogi- 
tationibus expressa:  sic  voluntas  ad  vim  atque  effica- 
ciam conformari  debet  exsequendis  vitae  muniis 
aptam;  quod  fit,  cum  voluntas  ad  unamquamque 
actionem,  a ratione  praescriptam,  non  solum  praesto 
est,  sed  etiam  vi  poliens.  Quo  facto  cum  ratione 
ipsa  voluntas  congruit.  Contra  rationem  autem  est: 
non  id  posse  exsequi  ac  perficere,  quod  ea  magistra 
jubetur. 

i..,  m 

[ Voluntatem  a servitio  alieno  liberandam  esse , et  quo 
jpacto  liberanda  sit,  'ostenditur. 

Ac  primum  quidem  ratioui  repugnat  voluntatem 
l in  servitio  esse.  Quemadmodum  enim  brachia  vin- 
culis ligata  moveri  non  possunt:  ita  ne  voluntas  qui- 
dem, ubi  aliarum  virium  imperio  tenetur.  Volun- 
tatis autem  servitium  in  cp iluvxia  est.  Haec  enimy 
partirn  cupiditate,  partim  timore,  animum  humanum 
imbuit,  humique  ut  repat,  utque  excelsis  quibuscun- 
que cogitationibus,  sensibus,  actionibus  impar  sit,  effi- 
cit. Itaque  cpUuvxtq  universa  vita  hominum  corrum- 
pitur. Quare  sedulo  curandum  est,  ut  voluntas  ab 
isto  servitio  liberetur.  Cujus  rei  triplex  ratio  est. 

Ac  prima  quidem  moderatio  est,  jam  a veteribus 
ad  vitam  omnem  maximopere  commendata.  Versa- 
tur autem  in  eo  moderatio,  ut  in  quacunque  caussa 
non  a stimulis  alienis  atque  incitamentis  ex  lemet  ipso 
rapiare,  ita  ut  lui  amplius  non  compos  sis,  sed  ut 
limites  actionum  pro  lubilu,  seu  potius  ex  rationis 
lege  ponas,  imperiumque  tui  serves.  Sunt  autem  quo- 
tidie atque  in  omni  vita  multa,  quae  suis  sive  illece-» 
bris,  sive  necessitatibus  e castris  te  provocent  deque 
statu  te  dejicere  conentur.  Sunt  oblectamenta  vitae 
atque  cupiditates,  sunt  quotidianae  vitae  desideria, 
sunt  futurarum  rerum  curae  et  anxietates,  sunt  ira, 
invidia,  metus,  terror,  sunt  denique  divitiarum  atque 
honorum,  gloriae  ac  potentiae,  doctrinae  adeo  ambi- 
tiones. Quae  cuncta  lorti  voluntate  moderanda  sunt 
atque  ita  coercenda,  ut  ne  tu  his  ipsis  subjiciare,  sed 
ut  haec  omnia  tibi  subjiciantur.  Quod  pedetentim  fit 
et  parvis  principiis;  sed 

,, Dimidium  facti , qui  coepit,  habet.  Sapere  aude!“ 

Primam  his  omnibus,  si  vires  vacillent,  aliquo  modo 
resistendum  est,  deinde,  auctis  exercitatione  viribus, 
pro  virili  parte.  Quo  facto  post  aliquod  tempus  eo 
pervenies , ut  moderatione  sola,  res  tibi,  non  te  sub- 
mittas rebus. 

Altera  via,  et  quasi  secundus  ad  libertatem  volun- 
tatis gradus  abstinentia  est;  quam,  nisi  moderatione 
praegressa,  vix  prospero  successu  ingrediere.  Sed 
primo  illo  tibi  imperio  vindicato,  facili  opera  proxime 
ab  exiguis  rebus  abstinebis,  ejus  solius  studii  gratia, 
ut  temet  ipsum  solus  possideas,  deinde  etiam  a gra- 
vioribus, quae  ue  moderatione  quidem  vinci  possuut 
tibique  innocua  reddi.  Sunt  enim  alia  , quae  cohiberi 
tantummodo  debent,  alia,  quae  proi sus  non  admitti. 
Atque  in  his  vilia  omnis  generis  sunt  atque  opprobria, 
humanam  dignitatem  omnem  exstinguentia:  ut  vora- 
citas, vinolentia,  proclivitas  in  venerem,  avaritia, 
prodigentia,  iracundia,  malitia,  perfidia.  Quae  cuncta 
.repellenda  sunt  non  moderatione , sed  abstinentia.  In 
abstinentia  vero  cautio  adhibenda  est,  ne  in  eas  res 
cadat,  quas  et  per  se  licet  persequi,  quaeque  ad  vitam 
servandam  et  sustentandam  necessariae  sunt,  nisi  offi-- 
cia  in  promtu  sint  vitae  ipsius  neglectum  praecipientia. 
Sed  inciderunt  in  hoc  vitium , qui  ascetae  vocantur, 
quique  negligenies  sine  necessitate  etiam  quae  necessa- 
ria sunt,  vita  decurtata  poenas  dederunt  graves  meri- 
tasque.  Non  enim  enecandae  vires,  sed  excitandae 
sunt  j cruciatibus  autem  temere  admissis  non  hebetan- 
tur modo  vires,  sed  [exstinguuntur.  Quod  contra  et 
naturam,  et  rationem,  et  veritatem  fit,  utpote  quae 

cunctae  inter  se  congruant  atque  ejusdem  generis 
i Lint. 

Tertia  denique  via  et  ratio  disciplinae  voluntatis 
ad  libertatem  exercitatio  spontanea  est.  Atque  hac  qui- 
■ dem  mirum  quantum  vis  voluntatis,  ut  omnis  omnino 
vis,  augetur.  Quemadmodum  enim  magnetis  eflica- 
cia  crescit,  dum  exercetur  in  dies  magis  atque  ad- 
suescit  tollendis  ponderibus : ita  etiam  voluntatis 
efficacia.  Est  autem  ita  instituenda  voluntatis  spon- 
tanea exercitatio,  ut,  vel  occasione  extrinsecus 
non  data,  solius  exercitationis  caussa  ad  agendum 
1 te  impellas,  atque  id  eo  magis,  quo  certior  tibi 
animadvertitur  proclivitas  ad  segnitiem,  quae  exerci- 
tatione voluntatis  sola  atque  vigilantia  exstinguitur, 
eujusque  ope  efficacia  voluntatis,  vel  deleta,  sensim 
quasi  refocillari  atque  ad  vitam  revocari  potest.  Nihil 
autem  segnitie  voluntati  perniciosius  est.  Quare  id 
sedulo  agendum,  ut  etiam  in  hac  caussa  per  gradus 
progrediamur,  quoniam  omne  initium  difficile  est. 
Sed  sensim  consuetudine  agendi  actuosi  reddimur, 
Crescitque  agendo  indies  agendi  vis,  ita  ut  tandem  in 
alteram  naturam  transeat. 

/ 

§•  9* 

De  voluntate  insiti  t i a. 

4 ' * 

Atque  haec  quidam  voluntatis  naturalis  ad  liber- 
tatem redigendae  disciplina  est.  Naturalem  autem  vo- 
luntatem eam  dicimus,  quae,  quamvis  exculta  sit  atque 
Cxeroitatione  roborata,  tamen  naturae  nostrae  angustis 
limitibus  premitur.  Rationis  enim  nobis  insita  lex 
perversitate  naturali  appetituum  ita  obscuratur  quasi 
atque  offunditur,  ut  aequitatem  repudiemus,  iniqui- 

tatem  'autem  omnem  et  adamemus  et  persequamur. 
Quod  quidem  testatur  communis  omnium  experientia. 
Quare  si  quis  voluntatem  vel  maximo  opere  et  coer- 
cuerit et  exercuerit,  libertatem  tamen  pertectam  nun- 
quam assequetur  propterea,  quod  nunquam  non  appe- 
titus aversatur  rationem,  obsequiumque  praestat  vo- 
luntas rationi  contra  naturam , id  est : naturalem  ap- 
petitum, quo  ducti: 

,, Nitimur  iu  velitum  semper,  cupiiuusque  negata. “ 

Quo  fit,  ut  voluntas  naturalis  nunquam  ex  omni  parte 
libera  sit.  Itaque  naturalis  disciplina  ad  cullum  vo- 
luntatis non  sufficit,  sed  altiori  quodam  voluutatis 
cultu  opus  est,  eoque  non  repugnante  rationi  sed  ra-* 
tione  ipsa  fulto.  Etenim  ratio,  ut  omnis  omnino 
conscientia,  commode  sensus  internus  vocari  potest, 
qui  cum  externis  sensibus  commune  id  habet,  ut  re 
aliqua  objecta  impleri  debeat,  qua  tanquam  vitae  pa- 
bulo nutriatur;  uno  verbo:  ut  aliquid  adsit,  quod  sen- 
tiat. Sensus  enim  nihil  sentiens  nullus  est.  Datur 
autem  rationi  quod  sentiat,  per  fidem,  i.  e.  certam 
animi  fiduciam  in  aliqua  efficacia  auxiliatrice  perfecta 
et  absoluta.  Non  autem  ratione  ipsa  proxime  fides 
gignitur,  sed  animo,  qui  ita  natura  institutus  est,  ut, 
contra  appetituum  perversitatem,  el  summum  bonum 
appetat,  et  id  in  aliqua  natura  absoluta  captumque  ho- 
minum excedente  (Deum  puta)  positum  esse  credat, 
ita,  ut  quo  purior  sanctiorquO  animus  ipse  sit,  eo  fa- 
cilius ac  pronius  vergat  et  in  hoc  desiderium , inque 
id,  cujus  hoc  desiderium  est,  cujusque  idea  quidem 
rationi  obversatur  aequitatis  perfectae  specie,  sed  ea 
tamen  non  tamquam  per  se  et  extra  humanam  con- 
scientiam exstante,  nisi  intercedat  sponsio  animi  puri. 


A cujus  fide  si  ratio  non  abhorret  (neque  unquam  ratio 
fidem  respuit,  sed  animus  perversus  et  sanctitate  de- 
stitutus,) non  solum  vis  ac  natura  divina  clarius  intel- 
. ligitur , sentiturque  verius  : sed  etiam  voluntas  per 
fidem,  conscientiae  ex  certo  sanctoque  animi  sensu 
additam,  novum  robur  et  quasi  altiorem  vitam  induit, 
summaque  potitur  libertate,  omnem  appetituum  per- 
versitatem divinis  quasi  armis  superante.  Qualem  in 
Lullieri,  cujus  memoria  post  lercentos  annos  pie  ad- 
huc celebratur,  robustissimo  animo  admiramur,  nullis 
impedimentis,  periculis  nullis , hostibus  nullis  perter- 
rito. Atque  hic  summus  voluntatis  cultus  est,  eaque 
vis  voluntati  supra  naturae  largitionem  addita,  nobis 
quidem  insititia  dicitur,  pariter  atque  insititii  arborum 
fructus  a spontaneis  distinguuntur.  Et  profecto  natu- 
ralis voluntas  et  insititia  cum  spontaneis  arborum 
fructibus  et  insititiis  in  pari  ratione  sunt.  Sarculum 
vero  insitivum  voluntatis  fidem  diximus:  quae,  quo 
modo  paretur,  postremo  loco  dicendum  est,  quoniam 
sine  fide  voluntas  insititia  nulla  est,  quae  ut  sola  iibera, 
ita  efficacissima.  Atque  est  fidei  assequendae  via  et 
ratio  haec,  ut,  non  te  ipso  fretus,  sed,  humanam 
agnoscens  et  fragilitatem  et  perversitatem,  castoque 
ductus  veritatis  amore,  cum  pro  principio,  tum  pro 
fine  actionum  vitae  omnino  omnium  divina,  i.  e.  per- 
fecta atque  absoluta  habeas,  quorum  sensus  et  con- 
scientia in  ratione  sive  aequitate  est,  qua  si  imbutus 
animus  fuerit,  una  et  Dei  notionem  ac  sensum,  et 
certam  in  Deo  fiduciam  habebit;  quae  fides  ea  est, 
quam  volumus. 

CAPVT  TERTIVM. 

DE  EFFICACIA  VULYNTATIS. 

§•  10- 

voluntatis  naturalis  efficacia. 

Quaecu lique  homo  vult,  neque  naturali  statu  at- 
que ordine  turbato,  neque  alliori  vi  voluntatem  sti- 
mulante: ea  per  naturalem  perficit  voluntatem.  Ejus- 
modi motus  organorum  corporis  ab  arbitrio  penden- 
tium sunt,  ut  loquela*,  masticatio,  respiratio,  capitis, 
trunci,  brachiorum,  manuum,  pedum  motus.  Atque 
horum  quidem  effectuum  mira  quanta  in  variis  homi- 
nibus differentia  est.  Sunt,  qui  difficulter,  tarde  atque 
segniter  admodum  moveantur,  sunt,  qui  mira  celeri- 
tate, facilitate,  decoreque.  Sic  ars  saltandi,  equitandi, 
natandi  non  omnibus  communis  est,  quamquam  a sola 
voluntate  pendet,  per  leges  artis  atque  exercitationes 
subacta.  Pariter  in  arte  musices,  picturae,  sculpturae, 
ut  in  reliquis  omnibus,  est,  quarum  virtus  itidem  a 
voluntate  naturali  pendet,  perque  eam  comparatur  sic, 
ut  vel  clarissimae  istarum  rerum  notiones  nihil  valeant, 
nisi  voluntas  ad  eas  re  et  effectu  exercendas  accesserit. 
Atque  sic  civitates  reguntur,  et  agri  coluntur,  et  omnia 
geruntur  omnino  vitae  negotia,  non  mente  atque  con- 
silio, etsi  per  haec  omnia  inventa  atque  excogitata 
A * 

sunt,  sed  voluntate.  Quid  quod  ad  omnem  mentis 
atque  consilii  usum  voluntas  quoque  requiritur;  ut  vo- 
luntate, natura  hominibus  data,  omnes  omnino  vitao 
naturalis  actiones  nitantur. 


§•  1 1. 


Ve  ejfi  cacia  voluntatis,  quae  contra 
n a tura  ni  est. 

Quaecunque  vel  sentiuntur,  vel  cogitantur,  vel 
aguntur  contra  naturam,  in  morbo  sunt.  Ergo  vo- 
luntatis contra  naturam  efficacia  in  morbo  est.  Sunt 
autem  ejusmodi  phaenomena  triplicis  generis,  quorum 
nunc  quidem  duo  tantummodo  commemorabimus,  ter- 
tium infra  suo  loco.  Alterum  in  maniacorum  efficacia 
apparet.  Ingenti  enim  et  stupenda  musculorum  vi 
maniacos  pollere  constat,  ita,  ut  saepe  complurium  et 
robustissimorum  virorum  vi  coerceri  vix  possint,  tum 
etiam  lora  et  vincula  adeo  aenea  haud  raro  facili  opera 
fregisse  hujusmodi  aegros  compertum  sit.  Quae  ut 
musculorum  vi  aucta  perficiantur,  tamen  hoc  additum 
musculis  robur,  etiam  in  iis,  qui  torosi  non  sunt,  ali- 
ter, quam  per  auctam  voluntatem,  licet  stimulis  alienis 
coactam,  explicari  nequit.  Actiones  enim  quascunque 
voluntas  ciet.  Illa  vero,  quae  diximus,  in  actionibus 
sunt.  Aucta  vero  contra  naturam  maniacorum  vo- 
luntas ideo  est,  quod  legibus  amplius  nullis  mentis 
rationisque  obtemperat.  Voluntas  enim  naturalis  istis 
legibus  coercetur.  Quae  ubi,  mente  occaecata,  amplius 
non  agnoscuntur,  voluntas  instar  torrentis  est,  riparum 
vincula  rumpentis.  Voluntas  ergo  sibi  soli  relicta 
legumque  consortium  relinquens  nihil  aliud  tendit, 
quam  limites  omnes  frangere.  Unde  maniacorum 
voluntas  omnes  res  sibi  objectas  invertit  ac  destruit, 
efficacia  scilicet  contra  naturam  illimitala.  Alterum 
porro  genus  voluntatis  contra  naturam  efficacis  in 
somuambulis  est,  qui  quidem  non  solum  obambulant 

dormientes,  sed  etiam  somno  correpti  cujuscunque  j 
generis  vitae  quotidianae  negotia  peragunt.  Quod  j 
contra  naturam  est,  ergo  in  morbo.  In  actionibus  j 
autem  quum  sint,  quae  ab  ejusmodi  hominibus  pera-  I 
guntur,  a voluntatis  efficacia  pendeant,  necesse  est.  I 
Quare  quantum  voluntas  vel  contra  naturam  adhibita  I 
polleat,  in  his  conspicuum.  Nihil  enim  aliud  est,  I 
quod  actiones  vel  artificiosissimas  istorum  hominum  I 
regit,  praeter  Voluntatem,  sensibus  et  intellectui,  vel 
dormientibus , imperantem.  Videtur  autem  eo  poten- 
tior,  licet  contra  naturam,  hac  in  causa  voluntatis  I 
efficacia  esse,  quo  minus  a quotidiana  sensuum  et  vitae  | 
consuetudine  coercetur.  Qua  in  re  somnambuli  cura 
maniacis  conveniunt , etsi  inter  modum  agendi  propterea 
magna  intercedit  differentia,  quod  maniaci  exleges 
sunt  atque  omnia  conturbant,  voluntate  effrenata, 
somnambuli  contra  a legibus  internis  pendent,  quoad 
naturam  externam  liberi ; quod  non  in  statu  naturali' 
est, 

§.  12. 

D e eff  ic  acia  voluntatis  i jis  i titia  e. 

Miramur  hominum  naturali  voluntate  pollentium,, 
ut  heroum,  ut,  artificum,  res  gestas  atque  opera; 
stupemus  efficaciam  voluntatis,  quae  contra  naturam 
incitata  est  in  maniacis,  in  somnambulis.  Sed  est  alia 
efficacia  voluntatis,  quae  fere  supra  naturam  dici  pos- 
sit , variis  in  causis  conspicua.  Ad  quam  videtur  per- 
tinere effectus  terroris  metusque  vehementis  in  aegris, 
lecto  detentis,  artubus  immobilibus,  ut  naturali  vo- 
luntate ne  paullulum  quidem  movere  membra,  nedum 
lectulos  relinquere  possint.  Atque  horum  quidem, 

incendio  vicino,  hostibus  irruentibus,  voluntas  i!a 
acuitur  terrore  metuve,  et  quasi  supra  humanos  limites 
extollitur,  ut  exsilire  e lectulis  repentino  motu  atque 
aufugere  valeant.  Sed  alia  sunt,  mirabiliora  etiam, 
quae  per  experimenta  locupletissima  nuperrime  repe- 
tita sunt,  phaenomena  efficaciae  zoomagneticae,  quibus 
fidem  dare  ii  soli  recusant,  qui,  quid  fides  polleat, 
mente  concipere  nequeunt,  explicataque  omnia  atque 
intellectu  enucleata  cupiunt.  Quibus  si  satisfieri  possit, 
speramus  fore,  ut  vel  ipsi  de  efficacia  zoomagnetica, 
quae  in  voluntate  est  per  fidem  incitata  atque  aucta, 
amplius  npn  dubitent.  Sunt  vero  etiam,  iique  plurimi, 
qui  concedant  quidem  effectus  mirabiles  zoomagneticos, 
sed  eos  tamen  per  materiam  zoomagneticam  explicent. 
Quod  vehementer  improbamus.  Materiam  enim  qua- 
lem cunque  tandem  somniarunt  viri  docti,  non  oculis 
unquam  conspexerunt  aut  sensuum  alio  ullo  instru- 
mento perceperunt.  Nihil  enim  nisi  sensus  nostros 
percipimus,  certis  legibus  adstrietos  atque  externa 
efficacia,  eaque  ignota,  excitatos.  Sic  oculorum  sen- 
sus, et  aurium,  et  gustus,  et  odoratus,  et  tactus  ex- 
terna efficacia  in  nos  inferuntur,  quam  causam  sen- 
suum nostrorum  permulti  materiam  dixerunt,  hac 
voce  extra  sensus  positam  atque  ignotam  nobis  effica- 
ciam significantes:  nemo  vero  neque  luminis  materiam, 
neque  aliam  ullam  unquam  percepit,  quippe  fictam 
mente  atque  imaginatione.  Ut  verbo  rem  absolvamus: 
jam  pridem  Kantius  extra  ullam  dubitationem  proba- 
vit, nos  in  mundo  phaenomenorum  collocatos  esse, 
nihilque  nisi  phaenomena  animadvertere,  causa  phae- 
nomenorum abscondita.  Hanc  autem  in  materia  quae- 
rere , quippe  quae  sensibus  non  obversetur , absonum 


esi:  sufficit,  efficaciam  nos  externam  viriumque  igno- 
tarum complexum  negare  non  posse,  quia  nihil  effici- 
tur sine  efficacia.  Itaque  ut  omnis  omnino  materia, 
sic,  quae  nunc  plurimum  apud  permultos  valere  vi-  i 
detur,  eaque  subtilissima,  aetheris  mundani  sive  vitalis,  I 
non  minus  in  somniorum  numero  habenda  est.  Nam 
aether  ejusmodi,  non  sensu  perceptus,  sed  mente  ex- 
cogitatus, sensuum  ditionem  excedit;  quamque  vim 
divinam  quasi  huic  nimirum  aetheri  tribuunt,  mundi 
genetricem  conservatricemque,  ea  omnem  divini  nu- 
minis ipsius  notionem  in  se  continet,  quam  constat 
omnipotentia,  sapientia,  et  bonitate  contineri , sine 
quibus  neque  creatum  esse  mundum,  neque  conservari, 
nisi  ratione  omni  objecta , inlelligimus.  Superfluum 
autem  est,  divino  numini  aetheris  nomen  addere,  sub- 
stituere vero  adeo  impium.  Iis  enim  jam  loquor,  qui 
deum  esse  credunt.  Nam  si  aether  iste  sic  dictus,  ex 
Mesmeri  et  Wolfarti  aliorumque  sententia,  omnia  et 
creat  et  animat,  et  servat  et  regit,  deo  non  indigemus 
omnipotente.  Si  vero  dei  supremi  nutu  ac  numine 
perque  ejus  sapientiam  mundus  et  creatus  est,  et  ser- 
vatur, supervacanea  aetheris  idea  est:  nam  ridiculum 
est  credere,  deum,  humani  fictoris  ad  instar,  ad 
creandam  naturam  aethere  opus  habere;  quae  quidem 
opinio  una  cum  falsa  materiae  hypothesi  corruit.  Sed 

ut  redeamus , undfe  digressi  sumus  : si  per  materiam 

quamcunque  effectus  zoomagnetici  non  explicantur, 
dvnamica  via  et  ratione  explicentur  necesse  est.  Nihil 
autem  aliud  quum  dwufug  significet,  quam  efficaciam: 
dynamicam  etiam  rationem  omnem  ac  legem  in  effica- 
cia limitibus  certis  circumscripta  poni  opus  est.  Quum 
Vero  nihil,  etiamsi  modo  mere  mechanico  vel  chemico 

fiat , sine  efficacia  fiat:  ne  mechanica  quidem  et  elje- 
mica  phaenomena  aliter,  quam  clyuamica  ratione,  ex- 
plicari convenit.  Igitur  rerum  universitas , quam  istius- 
modi  phaenomenis  complectimur,  nihil  aliud,  quam 
virium  multifariam  diversarum  efficacia  est.  Vim 
autem  atque  efficaciam,  qua  homo  agit,  ab  hac  com- 
muni dynamica  ratione  non  recedere,  statim  elucet. 
Phaenomena  vero  zoomagnctica , quum  humana  effi- 
cacia proliciantur,  quumquc  humana  efficacia  omnis  in 
voluntate  posita  sit:  sequitur,  a voluntate  humana 
pendere  ejusmodi  phaenomena.  Sed  quoniam  non  in 
consuetis  vitae  humanae  actionibus  sunt  actiones  zoo- 
magneticae,  quumque  ad  earum  plane  singularem  na- 
turam explicandam  voluntatis  vulgaris  efficacia  non 
sufficiat:  voluntatis  insititiae  vis  atque  efficacia  eaque 
multo  naturali  fortior  in  mentem  revocanda  est,  ut 
quae  adaucta  et  quasi  armata  per  fidei  divinam  poten- 
tiam mirabilia  illa  valeat  perficere.  Sed  incassum 
fidem  advocare  videmur  iis  rebus,  quae  contra  natu- 
rales leges  videntur  pugnare.  Jgilur  mente  et  cogita- 
tione primum  illa  repugnantia  removenda  est.  Igitur 
positum  sit,  morbos  aliquos  actione  zoomagnetica  sa- 
nari. Proinde  quaeritur,  quomodo  possit  sanatio 
morborum,  qui  in  organa  atque  systemata  corporis 
humani  cadunt,  cogitari,  quae  prolicienda  sit  per 
efficaciam  zoomagneticam.  Scimus  autem  experientia, 
quamlibet  sanationem  fieri  per  vives  organicas,  apio  et 
congruenti  modo  concitatas.  Sic  febres  gastricae,  ner- 
vosae, intermittentes,  sanantur  stimulis  ejusmodi,  qui 
morborum  stimulos  oppugnant  et  vincunt.  Hinc  me- 
dicamentorum vel  purgantium,  vel  nervinorum  etc. 
effectus.  Sed  in  his  aliqua  communio  et  consociatio 

corporalis  est  cum  morbis  ipsis,  ut  corporalibus  con- 
ditionibus, et  facile  per  vires  medicatrices,  quae  in 
pari  ratione  sunt,  effectus  salutares  mente  et  cogita- 
tione concipi  possunt.  Aliter  in  voluntate,  quae  etsi 
corporea  natura  non  est  , tamen  in  corporea  mala 
agere  perhibetur.  Sed  videndum  est,  quid  sub  cor- 
porea natura  intelligendum  sit,  numque  fieri  nequeat, 
ut  corpora  organica  viva  cum  voluntate  in  parem  ra- 
tionem referantur.  Est  autem  lex  constans  naturae 
dissimilium  aequatio;  ex  qua  rerum  servatio  pendet. 
Tnde  similia  gestiunt  dissimilia  sibi  assimilare.  Motus 
motum  ciet,  inertia  inertiam , ita  ut  tortior  vis  debi- 
liorem vincat.  Quod  in  mechanicis  videmus.  Globulus 
motus  globulum  quietum  movet.  Sed  fortior  moti 
corporis  vis  sit  necesse  est,  quam  quieti;  quod  ubi 
secus  est,  motum  corpus  quiescere  cogitur.  Eadem 
lex  in  chemicis  valet  nomine  affinitatis.  Unde  corpora 
et  solvuntur  et  componuntur,  pro  majore  affinitate. 
Porro  inter  mechanicas  vires  et  chemicas  ea  valet 
ratio,  ut  mechanicae  a chemicis,  quippe  energia  altiori 
pollentibus , vincantur.  Potentius  etiam  imperium  vi- 
rium organicarum  est,  quae,  nisi  nimis  intensae  vires 
chemicae  sint,  has  vincunt  sibique  assimilant.  Atque 
hoc  pacto  nutritio  corporum  organicorum  fit.  Sed  est 
quartus  denique  virium  ordo,  dynamicarum  xax  e^o/rjv 
dictarum,  licet  omnes  vires  sint  dynamicae,  quod 
idem  per  idem  dictum  est.  Sed  quoniam,  ordine  na- 
turae non  turbato,  organicae  vires  dynarnicis  sic  dictis, 
quippe  majore  vi  pollentibus,  vincuntur,  hinc  istis 
dvrafxsuiq  nomen  prae  reliquis  tributum  est.  Atque  in 
his  dynarnicis  viribus  voluntas  est.  Nulla  autem  vo-* 
luntatis  viriumque  organicarum,  cliemicarum,  me- 


chanicarum,  alia  differentia  est,  si  a modo,  quo 
agunt  atque  a forma,  quam  induerunt,  discesseris, 
quam  quae  est  in  energia : nam  communem  omnes 
inter  se  efficaciam  habent,  atque  in  efficaciae  phaeno- 
menis omnes  conveniunt',  perque  ea  communionem  / 
inter  se  admittunt.  Unde  fit,  ut  dynamica  vis,  si 
energia  reliquas  superet,  in  omnes  has  possit  agere 
sibique  eas  subjicere.  Sic  aqua,  vitrum,  metalla, 
plantae,  etc.  efficacia  zoomagnetica  possunt  affici  5 
quod  numerosa  experimenta  docuerunt.  Sed  an  haec 
eadem  valent  de  voluntatis  efficacia  in  alios  homines 
eovumque  corpora  organica?  Valent  utique  ex  eadem 
lege.  Ac  primum  quidem  de  efficacia  quadam  vulgari 
voluntatis  in  alios  homines  dubitare  non  licet.  Expe-; 
rientia  enim  docet,  nos  posse  alios  (licet  non  omnes, 
quod  facile  explicatu  est)  verbis,  oculis,  nutu,  ma- 
nuum motibus  flectere  ac  regere;  sic  dominus  servum, 
sic  dux  militem,  sic  praeceptor  discipulum,  sic  pa- 
rentes liberos,  sic  amantes  amantes  regunt.  Atque  ea> 
omnia  fiunt,  fortiorum  voluntate,  in  sanis.  In  aegro- 
tis multo  graviora  etiam  accidunt.  Hi  enim,  et  ner- 
vosa vi  et  voluntatis  efficacia  debilitata,  sanorum  vo- 

luntate  robusta,  quae  manibus,  oculis,  voce,  ad  eos 
admovetur,  afficiuntur  ita,  teste  experientia  zoomagne- 
tica, ut  modo  vitali  robore  novo  caloreque  salutari 
impletos  se  sentiant,  animoque  toto  exhilarentur, 
modo  somno  oppressi  sic  dicto  magnetico,  a rerum 
externarum  efficacia  amplius  non  tangantur,  sed  pos- 
sint tamen  denuo  expergefieri  per  voluntatem  medici, 
quocum  tam  arcte  quasi  cohaerent,  ut,  ubi  dormientes 
conscii  sibi  facti  fuerint,  sensu,  cogitatione,  actione, 


alienae  illius  voluntatis  instrumenta  videantur  esse. 

Ex  quo  efficitur,  quam  vulgo  sympathiam  dicunt, 
nihil  aliud  esse,  quam  copulationem  quasi  virium 
exiguarum  cum  fortioribus,  ex  sola  assimilationis  lege, 
cujus  efficacia,  ut  in  universa  natura,  v.  c.  in  distri- 
butione sic  dicta  electrica,  ita  etiam  in  organico  ct 
psychico  virium  ordine  conspicitur.  Huiusmodi  exem- 
pla exhibent  morbi  contagiosi,  epilepsia,  insania  ipsa. 
Ad  quod  genus  etiam  sectarum  fanaticarum  rapidi 
progressus  perlinere  videntur.  Sed  haec  non  contra 
voluntatem  insititiam  dicta  sunto,  quippe  quae  in 
morbo  non  est,  sed  cujus  potius  saluberrima  efficacia 
est.  Intererat  tantum  rationem  reddere  modi,  quo 
major  efficacia  minorem  excitet,  sibique  assitnilando 
subjiciat.  Atque  hac  sola  explicatione  opus  videbatur 
esse,  quo  impedimenta  tollerentur,  quae  fidei  volun- 
talisque  mirabili  efficaciae  obstant. 

§.  i5. 

De  effi  c ac  i a voluntatis  in  siti  t ia  e ea , qu  a e 
in  miraculis  est. 

/ 

Atque  hoc  ipso  modo  miracula  explicari  debent, 
alia  ratione  inexplicabilia.  Miracula  supremae  volun- 
tatis signa  atque  effectus  sunt;  eademque  ratio  est  in- 
ter effectus  zoomagneticos  et  vera  miracula,  quae  est 
inter  effectus  efficaciae  electricae,  arte  et  machinis 

n.  i 

concitatae,  atque  inter  fulmina  coeli.  Quae  quemad- 
modum natura  non  differunt,  sed  energia  tantum:  sic 
effectus  quoque  zoomagnelici  et  miracula.  Miraculis 
intente  et  nutu  quasi  perficiuntur  sanationes  repenti- 
nae et  perfectae  gravissimorum  morborum,  quum 
contra  debiliore  et  lentiore  efficacia  zoomagnetiea  sa- 
nationes morborum,  minus  gravium  non  nisi  pcdelen- 


iim  parentur.  Inest  eli^tm  efficaciae,  quae  miracula 
gignit,  naturalis  quaedam  necessitas,  ut,  in  quo  homine 
perfecta  voluntatis  sanctitas  purissimaque  fides  insit, 
is  necessario  miraculorum  perficiendorum  compos  de- 
beat esse.  Quare,  si  ex  Apostolorum  tempore  mira- 
cula vera  siluere  (siquidem  siluerunt)  ea  hominum 
a vitae  sanctitate  alienorum,  culpa  est.  Sed  de  his 
jam  reticemus  , quippe  a fine  proposito  nobis  alienis. 

§• 

Quid  de  fascinatione  statuendum.  Volun- 
tatis insitiiide  apologi  a. 

I 

Tara  frequentia  omnibus  temporibus  populisque 
fascinationis  et  praestigiarum  exempla  sunt,  ut  certe 
aliquam  veritatis  suspicionem  moveant.  Neque  magis 
inter  se  pugnant  miraculorum  et  fascinationum , quam 
Deu  ac  diaboli  ideae,  veritatisque  ac  mendacii  notiones. 
Quodsi  fascinationi  locus  aliquis  inter  res  in  facto  po- 
sitas concedendus  sit:  praestigiarum  et  fascinationis 
methodus,  aeque  ac  zoomagneticorum  effectuum  et 
miraculorum  ratio  a voluntate  derivanda  erit.  Qua- 
liscunque enim  fascinationis  efficacia  sit,  efficacia  ta- 
men est,  eaque  in  viribus  haerens,  quae  hominibus 
Sola  voluntate  reguntur;  neque  ulla  materiae  sic  dictae 
vis  ne  in  hac  quidem  caussa  concedi  potest.  Sed  quae- 
nam voluntatis  species  in  fascinatione  efficax  sit,  si- 
quidem ejusmodi  sive  artem,  sive  fraudem  conceda- 
mus: in  id  sedulo  inquirendum  est.  Igitur  si  negari 
nequit,  tum  in  miraculis,  tum  in  effectibus  zoomagne* 
ticis,  bona  et  salutaria  quaevis  et  appeti  et  parari,  in 
fascinatione  contra  atque  praestigiis  mala  ac  perniciosa: 
utra  que  ex  eodem  fonte  manare  non  posse,  certum  est. 

Ergo  ex  voluntate  bona,  cura  lide,  derivari  fascinationes 
et  praestigiae  nullo  modo  possunt.  Neque  tamen  magis 
voluntas  naturalis  ad  eas  explicandas  sullicit.  Ergo  ex 
voluntate,  quae  contra  naturam  est,  derivandi  ejus- 
modi effectus  sunt.  Cujus  voluntatis  duas  species  supra 
commemoravimus,  in  mania  et  somnambulismo  con- 
spicuas, easque  in  morbis  esse  ostendimus.  Atque  ex 
bis  quidem  derivari  fascinatio  neutiquam  potest,  par- 
tim  ob  eflecluum  dissimilitudinem , partirn  ob  agendi 
modum.  Illis  enim  morbosis  conditionibus  consilium 
atque  arbitrium  nullum  subest:  inest  vero  fascinationi. 
Quare  non  ad  morbos,  sed  ad  vilia,  adque  crimina 
adeo  fascinatio  referenda  est,  quia  arbitrii  ac  volun- 
tatis abusu  continetur.  Fascinatio  itaque  ut  tertia  vo- 
luntatis contra  naturam  species  ponenda  est,  eaque  ab 
animi  commotionibus  abnormibus  concitata.  Potenti- 
bus enim  stimulis  opus  est  ad  instillandam  voluntati 
tanlam  efficaciam,  quanta  ad  effectus  fascinationis  pro- 
creandos requiritur.  Superantur  enim  hic  quoque 
vires  debiliores  rerum  a vi  fortiori  voluntatis,  eadem 
lege  atque  conditione,  quae  supra  ad  explicanda  phae- 
nomena voluntatis  supra  naturam  efficacis  adhibita  est. 
Itaque  in  fascinatione  cupiditates  immensae  similem 
vim  habeant  in  voluntatem  necesse  est,  atque  in  actio- 
nibus isoomagneticis  et  miraculosis  fides.  Comparari 
proinde  poterit  fascinationis  vis  in  iis,  qui  hanc  in  se 
excitarunt,  etiam  eorum  efficaciae,  qui  contagioso  ali- 
quo morbo  laborant,  stimulis  perniciosis  excitato,  qui 
morbus  ad  alios  afficiendos  sufficit.  Atque  haec  qui- 
dem ad  declarandam  lianc  rem  admodum  obscuram 
eamque  a materia  nostra  prope  alienam,  sufficiant» 
Operae  pretium  tamen  erat,  eam  commemorasse  atque 


29 


I 

distinxisse  ab  effectibus  salutaribus,  de  quibus  nobis 
sermo  est.  Atque  ex  his  facile  colligitur  ingens  non 
differentia  solum,  sed  etiam  discrepantia  voluntatis 
quae  contra  naturam  est,  a voluntate  ea,  quam  insiti- 
tiam  diximus,  quaeque  in  fide  est,  cui  natura  ac  vis 
quaedam  divina  est,  cum  castitate  ac  sanctitate  animi 
arctissime  conjuncta,  etiamsi,  qui  fide  ad  voluntatem 
corroborandam  utantur,  quo  divino  adjumento  utan- 
tur, conscii  sibi  saepenumero  non  sint.  Quod  haud 
ita  raro  accidere  arbitramur  in  iis,  qui  efficaciae  zoo- 
magneticae  operam  navant.  Id  enim  apud  omnes  hos 
animo  'constitutum  est,  eaque  ab  omnibus  tanquam 
agendi  norma  certa  et  rata  ponitur , ut  velint  ea  tan- 
tummodo, quae  aegrotis  bona  et  salutaria  sint.  Neque 
potest  fides  sine  bonitate  voluntatis  cogitari,  quid  quod 
a divino  numine,  cui  fidentes  credunt  et  semet  ipsos  et 
res  suas,  fides  tanquam  pietatis  specimen,  et  quasi 
summa  et  genuina  virtus  postulatur.  Quare  fides  omni 
opprobrio  omnique  culpa  caret.  Atque  ita  quidem 
responsum  sit  iis,  qui  male  de  studio  zoomagnetico 
sentiunt,  et  id  studium  existimant  a vera  humanitate 
alienum,  quae  nobis  contra,  ut  perfecta  omnia  et 
cupit  et  praecipit',  ita  etiam  voluntatis  perficiendae 
usitandaeque  studium  videtur  tanquam  rationi  conve- 
nientissimum  commendare. 

, , §• 

De  cautione  in  v oluntate  insit  it  i a ad- 
hibenda!• 

Quamquam  sine  voluntate  nihil  hominibus  perfici 
clarum  est,  eamque  omni  modo  excolendam  esse  de- 
monstravimus , ita  ut  insilitia  etiam  voluntas  quippe 


rationi  non  repugnans,  appetenda  sit:  tamen  in  hoc 
genere  duo  potissimum  vitia  vitanda  sunt:  alterum, 
ne  fiduciam  coecam  pro  fide,  irnpuramque  voluntatem 
pro  pura  habeamus;  alterum,  ne  voluntate  vel  vere 
insili tia  perque  fidem  corroborata  uti  nos  posse  pute- 
mus ratione  non  adhibita.  Ex  quo  duplici  vitio  varia 
gignuntur  incommoda.  Primum  enim  fieri  plane  ne- 
quit, ut  voluntas,  quae  vere  insititia  non  est,  ea  per- 
ficiat, quibus  sola  per  fidem  roborata  voluntas  par  est; 
ex  quo  sequitur  de  efficacia  hujus  voluntatis  dubitatio, 
quae  suspectum  hunc  agendi  modum  apud  alios  red- 
dere potest,  ejusque  comminuere  salutarem  vim.  De- 
inde monendum  est,  rationem  fidei  quasi  comitem 
datam  esse,  fidemque  veram  nihil  posse  perficere 
rationi  non  consentaneum:  utraque  enim  divinae  in- 
dolis est.  Atqui  ratio  summa  lex  est,  qua  et  naturales 
res  et  humanas  conscientia  comprehendimus:  itaque 
absonum  est,  ea  sibi  ad  perficiendum  excogitare,  quae 
rationi,  tum  naturalibus  rebus,  tum  humanis  adhibi- 
tae, repugnant.  Ergo  si  quis  coeeo  arbitrio  ductus 
putet  se  voluntate  insititia,  quaecunque  lubeat,  posse 
perficere,  is  vehementer  errat,  et  meritas  poenas  da- 
bit spe  prosperi  eventus  frustrata.  Ad  quod  accedit, 
quod  in  iis  omnibus  vitae  negotiis , quibus  voluntas 
naturalis  sufficiat,  cavere  debemus  voluntatem  altio- 
rem  seu  insititiam  adhibere:  quippe  contra  rationem 
est,  ad  ea  quae  naturali  via  perfici  possim t,  altiorem. 
efficaciam  evocare.  Quod  haud  exigui  momenti  est.' 
Igitur  cum  id  curandum  est,  ut  fides  ex  animo  casto, 
tanquam  ex  fonte  puro  hauriatur,  tum  id  negligenduin 
non  est,  ut  ne  quid  aut  appetatur  aut  agatur  contra 
rationem.  Quae  si  recte  observantur,  omnis  et  abusus 

voluntatis  et  nisus  inutilis  evitabitur. 

§.  16. 

De  methodo  adhibendae  voluntatis  in  iit  illae 

universe. 


Jgilur  ut  certum  ratumque  sit,  voluntatem  insitiv 
tiam  in  iis  tantum  morbis  adhibendam  esse,  in  quibus 
naturalia  remedia  non  sufficiant,  videndum  est,  quo 
pacto  haec  via  ingredienda  sit.  Puro  igitur  juvandi 
studio  incitatus  medicus,  atque  imbutus  voluntate  fidei 
plena,  adhibeat  aegrotis,  pro  re  nata,  manus,  oculos, 
verba.  Attamen  quum  non  magistri  stalim  simus  in 
unaquaque  arte,  sed  discipuli:  adminicula  non  re- 
spuenda sunt  iis  usitata,  qui  vulgo  arte  zoomagnetica 
ad  sanandos  morbos  utuntur.  Ac  maxime  hic  quidem 
convenit  tironibus  notissima  methodus  Mesmeriana,  a 
pluribus  jam  pridem  medicis,  et  nuper  denuo  a Wol- 
farlo  observata.  Qua  quo  exercitatior  sis,  eo  habilius 
arte  atque  simplicius  uteris.  Manipulatione  enim  sic 
dicta  artificiose  atque  operose  adhibita  non  admodum 
opus  esse , experientia  docuit,  teste  schola  Puysegurii, 
eorumque,  qui  hunc  sunt  ducem  sequuti.  Quo  po- 
tentior  autem  voluntas  est,  eo  frequentius,  certius, 
celerius  auxilium.  Credere  et  velle,  inquit  Puysegu- 
rius,  sufficit.  Atque  in  eo  insistendum,  eaque  ars 
quotidie  magis  exercenda  est.  Omnia  experimento 
comprobanda,  in  quo  fallacia  nulla  est.  Ante  omnia 
autem  voluntatis  vis  est  anquirenda,  sine  qua  nihil 
agitur,  quaeque  tanquam  ignis  sacer  et  excitari  et 
foveri  debet.  Quod  non  sine  magno  labore  fit.  Sed 

Trjg  (}gzir)c  Idgonot  Qtai,  TigoTiciQoi&fv  idry-uy. 

CAPVT  QVAKTVM. 

DE  VOLVNTATE  INSANIAE  CVRANDAE 
ADHIBENDA. 

§•  17* 

Pr  aemonend  a. 

Quam  voluntatis  vim  in  sanandis  morbis  gravio- 
ribus omnino  praedicavimus , eam  non  mirum  est  nos 
ad  sanandam  etiam  insaniam  advocare,  quippe  quae 
in  morbis  est,  ut  explicatu,  sic  tractatu,  difficillimis.. 
Quare,  cum  in  ulraque  re  haud  parum  differre  medi- 
cos videamus:  primum  pauca,  tam  ad  cognitionem, 
quam  ad  curatiohem  insaniae  attinentia  monebimus, 
deinde  voluntatem,  ut  polentissimum  insaniae  reme- 
dium, commendabimus. 

§.  18. 

Insaniae  notio  ac  partitio. 

Sanum  mente  vel  animo  eum  dicimus,  qui  sui 
compos  est,  et  ita  se  possidet,  ut ‘conscientia  atque 
arbitrio  nunquam  non  utatur.  Hic  liber  est.  Libertas 
autem  omnis  in  ratione  est , quippe  quae  solam  suam, 
non  alienam  legem  sequitur.  Sed  rara  haec  aequabi- 
litas in  plerorumque  vita  est,  quos  tamen  insanos 
nemo  dicit,  utpote  facultate  certe  arbitrii  praeditos. 
Quid  quod  ne  eos  quidem  insanorum  numero  adscri- 
fiimus,  qui  aut  in  febribus  delirant,  aut,  ne  morbo 
quidem  affecti,  per  vini  vel  narcoticorum  quorum- 
cunque vim,  vel  turbati  vehementibus  animi  commo- 
tionibus, ut  ira,  ut  terrore  vel  timore  praegravi,  per 

breve  horarum , aut  longius  etiam  dierum  spatium 
conscientiae  atque  arbitrii  usu  destituti  fuerint,  mox 
; ad  sanam  mentis  conditionem  redituri.  Atque  hos  in- 
sanire quidem  non  infitiamur  iisque  insanientium  no- 
men , quamdiu  in  morbosa  illa  conditione  sunt,  com- 
petere concedimus,  non  tamen  insanorum:  ut  in  quos 
diuturna  conscientiae  atque  arbitrii  jactura  cadat,  non 
stimulis  transitoriis  provocatum  delirium.  Atque  in 
hac  quidem  definitione  insaniae,  ut  consueta  ac  diu- 
turna libertatis  jactura  sit,  nulla  neque  medicorum, 
neque  psychologorura  dissensio  est.  Sed  de  formarum 
insaniae  distributione  disceptatur.  Qua  in  re  tribuen- 
dum aliquid  putamus  esse  insanorum  variorum  con- 
ditioni, formasque  insaniae  ex  insanis  ipsis  multifariam 
inter  se  differentibus  non  effingendas  quidem,  attamen 
colligendas.  Igitur,  ut  omnes  libero  arbitrio  diuturne 
destituti  sint,  tamen  in  eo  differunt,  quod  pars,  caeco 
quasi  coactu  excitati,  perverse  vel  sentiant,  vel  cogi- 
tent, vel  agant,  in  aliis  vero  sentiendi,  cogitandi, 
agendique  vis  fere  exstincta  sit.  Dementes  illos , hos 
amentes  dicimus,  et  pariter  quidem  utrosque  subjuga- 
tos: illos  perversitate,  hos  imbecillitate.  Dementiae 
porro  aeque  atque  amentiae  tres  formas  ex  nostra 
aegrorum  observatione  statuimus  easque  ex  naturae 
psychicae  organica  conditione  explicandas.  Quum 
enim  sensus  vis  in  animo  sit,  cogitationis  in  mente, 
actionis  in  Voluntate  : prout  uua  pars  animae  prae  re- 
liquis laesa  est,  sive  in  dementia  anima  sit,  sive  in 
amentia,  utriusque  tres  formas  simplices  agnoscimus, 
quae  quidem  hac  simplicitate  sua  rarius  medicis  con- 
spiciuntur, frequentius  mixtae  inter  se  atque  compli- 
catae occurrunt.  Atque  alteri  insaniae  generi,  quod 

iu  dementia  posuimus,  species  hae  sunt:  *)  exgutnc, 
(Wttlinsmn),  quae  ad  animum  pertinet  extra  se  i 
raptum,  ut  iu  amore  insano;  ua^aruia  (Verriicktheit) 5 
quae  eorum  est,  quos  mente  captos  proprie  dicimus; 
fianu  (Tollheit),  quae  in  voluntate  effrenata  est  atque 
in  actionibus  furiosorum  cernitur.  Alteri  insaniae 
generi,  amentiam  dico,  formae  sunt  hae:  [AaXayyoha , 
in  qua  moeror  ac  tristitia  animum  quasi  comedunt 
consumuntque;  u.vom  (Blodsinn),  quae  mente  prorsus- 
hebete  cernitur;  uftovha  (Willenlosigkeit) , in  qua 
voluntatis  jacturam  fecerunt  aegroti.  Atque  hae  qui- 
dem formae  insaniae,  sive  dementia  ea  sit,  sive 
amentia,  simplices  sunt,  quarum  singulae  subtiliorem 
etiam  divisionem  admittunt,  ut  tt uquvou(,  pro  varia, 
mentis  captae  forma,  modo  poipta  est  (Narrheit),  quae 
de  persona  ipsa  delirat r modo  Ixvotu  (Wahnwitz)  , cui 
judicium  de  rebus  externis  perversum  est,  modo  nugu- 
(pooavvr)  (Aberwitz),  quae  mundum  inlelligibilem , qui 
dicitur,  perverso  modo  creat.  Sed  haec  subtiliora  com-» 
memorasse  sufficiat,  licet  non  licta  sint,  sed  in  chro- 
nicis insaniae  formis  conspicua  **).  Nam  ut  aliis  notis 
signisque  insania  cum  vulgaribus  morbis  convenit,  ita 
etiam  natura  modo  acuta,  modo  chronica,  pariter 
atque  et  simplicitate  et  complicatione  et  conversionibus 
variis  transitionibusque.  Sed  penitus  intelligi  insania, 
nisi  eius  natura  perscrutata,  nequit.  Quare  de  hac 
breviter  disserendum  est. 


\ 


*)  Vocum,  notionibus  novis  nova  eque  partitioni  adhibitarum, 
earumque  vel  plaue  non,  vel  non  consueto  significatu  usi- 
tatarum, veniam  petimus.  Latina  hujusmodi  ne  exstant 
quidem  vocabula.  Ad  Graecos  ergo  confugimus. 

**)  Plura  de  his  iu  libro  mox  prodituro : Lelirbuch  der  Sceleu- 
stobruugeu  uud  ihrer  Behaudlungen. 

§■  *9- 

B e natura  i n s an  i a e. 

Est  in  conscientia,  quasi  pars  ejus  aliqua,  sancti 
aliquid,  et  tanquam  animae  ipsius  vitale  principium, 
idque  ejus  quasi  compagem  continens  et  actionem 
omnem  ad  unum  finem,  rectum  puta,  flectere  gestiens; 
unde  haec  conscientiae  pars  recti  conscientia  dicitur : 
Genium  Socrates  aliique  dixerunt.  Atque  hoc  quidem 
animae  principium  quamdiu  viget  et  actuosum  est  in 
homine,  potest  certe  homo  a veritate  non  aberrare, 
quoniam  rectum  et  verum  congruunt  atque  ineffabile 
illud  significant,  quod  sancti  et  inviolabilis  nomine 
insignimus.  Legem  moralem  vulgo  appellant.  Igitur 
haec,  non  scripta,  sed  nata  lex,, quia,  divinae  vocis 
ad  instar,  conscientiam,  tanquam  aurem,  personat, 
loyog  Graecis  dicitur,  Latinis  ratio,  quod,  quaecunque 
homini  ex  hac  lege  aguntur,  justam  rationem  expri- 
munt. Atque  proprium  est  huic,  sive  conscientiae 
recti,  sive  sanctae  voci,  sive  rationi,  ut,  quotiescunque 
homo  ei  se  accommodet,  se  integrum  vitae  scelerisque 
purum,  et  inde  liberum  a culpa  sentiat.  Atque  hacc 
ea  vita  est,  ad  quam  homo  nascitur,  quamque  colere 
unusquisque  debet.  Atque  hujus  quidem  vitae  in  iis 
quos  insanos  dicimus  ne  vestigium  quidem  est,  ita,  ut, 
quamdiu  in  conditione  insaniae  versentur,  destituti 
sint  duce  illa  vitae  verae  humanae,  utque  divina  illa 
lex,  durante  insania,  obliterata  fere  atque  exstincta 
videatur;  proinde  ut  eorum  anima  parte  sua  nobilis- 
sima, et  quasi  propria  vita  careat.  In  qua  abnormitate 
natura  insaniae  continetur.  Itaque  quam  insaniae  sive 
corpoream  naturam,  sive  psychicam  aliam,  quam  nos 

posuimus,  statuunt,  ea  vera  insaniae  natura  non  est.  i 
Etenim  natura  insaniae  saepe  cum  caussa  insaniae  per-  i 
peram  commiscetur.  Igitur  ut  caussa  insaniae  proxima, 
lieet  stimulis  saepe  psychicis  excitata,  nunquam  non 
corporea  sit:  natura  insaniae  tamen  semper  in  rationis 
defectu  continetur.  Hominis  enim  idea  in  anima  est, 
rationis  ope  per  vitam  terrestrem  expromenda  atque 
excolenda.  Ergo  quaecunque  a primis  incunabulis  vi- 
tae signa  in  homine  apparent,  animam  explicantem 
sese  atque  exercentem  in  aprico  ponunt;  exceptis  iis 
corporibus  vivis,  humanam  formam  prae  se  ferenti- 
bus, in  quibus  structura  et  vis  cerebri  et  nervorum  in 
morbo  est,  quibusque  quasi  congenita  amentia  est. 
Ubi  vero,  naturali  modo,  anima  adolevit  ad  conscien- 
tiam, (nam  prius  neque  de  ratione,  neque  de  insania 
sermo  esse  potest)  aut  sanctitatem  vitae  tuetur,  tra- 
mitemque -recti  sequitur,  aut  rebus  mundanis  ducitur 
atque  corrumpitur.  Quod  ubi  fit,  animi  turbis  per- 
petuis vivitur , quae  ut  sensim  libertatem  ac  rationem 
omnem  tollunt,  ita  corporis  compagem  pedetentim 
pessumdant.  Atque  ita  accidit,  ut  tandem  stimulis 
externis,  animam  vel  excitantibus,  vel  deprimentibus, 
in  multis  insania,  modo  hac  modo  illa  forma,  oriatur, 
quam  comitatur  atque  alit  corporalium  instrumento- 
rum affectio,  eaque  gravis  admodum  et  haud  raro  diu- 
turna, ut  in  destructionem  adeo  partium  abeat.  Quae 
etsi  insaniae  ipsius  proxima  caussa  habenda  est,  tamen, 
ut  diximus,  naturam  insaniae  non  constituit.  Sed  de 
caussa  insaniae  'multiplici,  quippe  qua  multiplicia 
eius  sanandae  impedimenta  cognoscuntur,  seorsim  di- 
cendum est. 

§.  20. 

De  caussa  insaniae  multip  lici. 

Primus  insaniae  fons  nativus  est  malae  conforma- 
tionis ab  effoetis  et  varie  aegrotantibus  parentibus. 
Inde  aut  systematis  nervosi  immaturitas  quaedam  in 
prole,  atque  nativa  amentia,  aut  indoles  ad  insaniam 
haereditaria  gignilur , ocius  serius  sese  proditura.  Se- 
cundus fons  in  vita  perversa  eorum  est  . qui  insaniam 
patiuntur.  Corporis  mentisque  in  educatione  neglectus, 
indeque  pravus  habitus  corporis  et  animi:  immodera- 
tio atque  intemperantia  omnis  generis,  ut  ad  voraci- 
tatem, ad  libidinem,  ad  luxuriam,  ad  rixas,  ad  in- 
vidiam, ad  avaritiam,  ad  segnitiem,  ad  superstitionem, 
verbo  ad  omnis  generis  vitia  proclivitas.  Deinde  , vita 
longius  progressa,  desidia,  voluptate,  cupidilatibusque 
omnis  generis  immodicis,  neglectuque  rei  domesticae 
atque  insequente  moerore  atque  angore  corporis  ani- 
mique vires  exhaustae  dementiam  aeque  atque  amen- 
tiam gignunt.  Tertius  fons  est  in  rebus  fortuitis  in 
hominem  incidentibus.  Sunt  morbi  graves,  chronici 
aetjue  atque  acuti:  typhus,  morbi  exanthematici,  im- 
petigines , ulcera  male  sanata , profluviorum  sangui- 
neorum retentiones,  puerperales  morbi,  arthritis,  iu- 
flammationes  hepatis,  uteri,  cerebri  ipsius,  intermit- 
tentes febres  male  curatae.  Quae  cuncta  tamen  etiam 
tum  neglectu  atque  incuria,  lura  perversitate  vitae 
possunt  oriri.  Accedit  fortuna  nimis  vel  secunda  vel 
adversa,  aflecluumque  animi  graviorum  agmert,  qui- 
bus omnibus  homo  aut  raptim  extra  se  trahitur,  aut 
lento  cruciatu  consumitur:  atque  utraque  in  caussa, 
utriusque  insaniae  fomes  nutritur.  Ac  mira  quidem 


istarum  omnium  caussarum  in  plerisque,  qui  in  insa- 
niam incidunt,  conspiratio  est;  ut  vix  unam  alteramve 
solam  agere  putandum  sit,  neque  repentino  effectu 
morbi  hanc  vei  illam  formam  gigni,  sed  plerumque 
diu  ac  multipliciter  praeparari  fomitem,  usque  dum, 
data  occasione,  prorumpat  morbus,  natus  autem  aut 
post  varias  vicissitudines  sanetur , aut  protrahatur  sive 
sibi  constans  sive  in  aliam  formam  mutatus,  aut  cum 
vita  ipsa  exstinguatur.  E quibus  omnibus  elucet, 
quam  difficilis  sit  et  implicata  insaniae  sanatio,  tentata 
illa  quidem  varie  ab  antiquissimis  temporibus  ad 
nostram  usque  aetatem,  sed  ambiguo  saepe,  nostra 
quidem  sententia,  successu.  De  qua  re  pauca  et  re- 
ferenda et  monenda  sunt. 

§•  21* 

Insaniae  medendi  methodus  apud  veteres. 

Insaniam  ex  antiquissimis  temporibus  partim  e 
caussis  studuerunt  curare  medici,  partim  e sympto- 
matibus. Ac  prisci  quidem  omnino  omnes  bilem  ad- 
uslam  in  caussa  insaniae  habuerunt  eamque  subtrahere 
purgatione,  vomitu,  sanguinisque  detractione,  operam 
dederunt.  In  vulgus  nola  methodus  helleborismi  ve- 
terum est,  cujus  jactura  an  admodum  dolenda  sit, 
dubitandum  est:  temporum,  hominum,  vivendi  ge- 
neris, morborumque  ipsorum  diversitate  aliam  hodie 
quam  olim  medicinam  suadente.  Sunt  etiam  inter 
veteres  ipsos,  qui  h ellebori  vim  metuant,  oh  pericu- 
losa per  eum  excitata  symptomata.  Quare  v.  c.  Alexan- 
der Trallianus  lapidem  armenium  (cuprum  inlellige) 
multum  praefert  lielleboro.  Caeteruin  jam  ante 
Alexandrum  ej usque  aequalem  Aetium , Celsus,  Are- 


taeus  Cappadox,  Caelius  Aurelianus,  praeter  com- 
memorata medicamenta,  balnea  etiam,  et  frictiones,  et 
capitis  tonsi  fomentationes,  et  cucurbitulas,  eterrhina, 
et  somnum  cientia,  et  tenuem  victum,  et  corporis 
exercitationes,  adeoque  psychicam  medicinam  variam 
proposuerunt,  ut  ferocibus  vincula,  et  verbera,  et 
terrorem,  ct  objurgationes,  et  famem,  et  solitudinem, 
et,  lucis  impatientibus,  tenebras;  meticulosis  contra 
musicam  et  strepitum  omnino,  et  blanda  colloquia 
spem  et  solatium  ferentia,  tum  oblectamenta  varia, 
peregrinationes;  denique  iis,  quos  consilium  falleret, 
mentis  memoriaeque  varias  exercitationes  lectione, 
recitatione  et  hujus  generis  alia.  Quibus  omnibus,  ut 
aptissima  sint,  an  radicitus  saepe  insaniam  veteres 
everterint,  quum  ipsi  de  hac  re  nihil  enarraverint, 
antiquitatis  obscuritate  sepuita  jacet  fides, 

, §.  22. 

llecenlis  aevi  insaniam  curandi  modus. 

Postquam,  Galeni  sub  imperio,  ad  decimum 
sextum  usque  seculum  veterum  morem  sequuti  medici 
fuerant,  inde  ab  hoc  autem  tempore  in  llalia,  Hel- 
1 velia,  Belgia,  Germania,  observationibus  exemplorum 
rariorum  et  cadaverum  sectionibus  operam  navaverant: 
recentissimi  tandem  inter  Anglos , Gallos  et  Germanos 
: medici  , cum  in  caussis  insaniae  inveniendis,  tum  in 
„ stabilienda  ejus  cura  assidui,  variis  modis  hanc  medi- 
i cinam  locupletarunt.  Et  Angli  quidem  reliquis  facile 
i principes.  Quamquam  enim  non  neglexerunt  medi- 
camenta veteribus  adhibita,  tamen  partira  nova  addi- 
derunt e genere  pharmacorum,  ut  camphoram,  et 
mosclium,  et  digitalem  purpuream,  et  narcotica,  et 

corticem  Peruvianum  , et  piercurium,  aliaque;  partim 
machinamenta  invenerunt  ad  terrorem  aegrotis  fero- 
cibus atlonitisve  injiciendum,  ut  machinam  rotatoriam 
ad  compescendos  cos,  qui  nullo  alio  modo  domari 
possent;  partim  curae  summam  in  exercitationibus 
corporis  rusticis,  ut  horti  agrique  cultura,  posuerunt, 
vicium  simul  bene  ordinatum  * imperiumque  in  aegro- 
tos strenuum  stabilientes.  Minus  medicamentis  et 
actuosae  omnino  curae  faventes  Franco-Galli  id  potius 
assequi  data  opera  annisi  sunt.,  ut  quam  minimum 
vires  naturae  medicatricis  aut  frangerent  medicamentis 
debilitantibus,  aut  incitantibus  exasperarent,  leniter 
impedimenta  sanationis  submoventes,  adeoque  maxime 
methodum  exspeclalivam  servantes,  ad  certas  morbo- 
rum periodos  attenti.,  quippe  quibus  auxilium  natura 
ipsa  ferre  consueverit,  De  qua  observatione  hi  quidem 
optime  meruere.  Denique  nostrates  cum  imitati  sunt 
quaevis  salubriter  ab  Anglis  et  Gallis  instituta,  tum 
vero  etiam  in  eo  amplius  progressi , ut  psychialriam, 
proprie  sic  dictam,  excogitarent,  eam  tamen,  huc 
usque  mente  magis  atque  imaginatione,  quam  re  et 
usu  perfectam,  cum  quod  ad  regulas  educationis  in- 
sanorum, puerorum  ad  instar,  pertinet,  tum  quod  ad 
excitationes  psychicas  vario  modo  graduque  propositas. 
Quamquam  enim  non  infitiamur,  in  nonnullis  insanis 
educationem  aliquam,  qualis  puerorum  est,  locum 
habere  posse,  alios  au'em  posse  stimulis  variis,  corpus 
animiimrue  afficientibus,  aliquo  certe  gradu  ad  se 
revocari:  tamen,  an  utraque  ratione,  medicamentis 
etiam  additis,  prorsus  ad  se  revocari  liceat  aegrotos 
plerosque,  habemus  de  quo  dubitemus. 

§.  23. 


E p i c r i s i s. 


Atque  haec  fere  sunt,  veteris  aeque  atque  recentis 
aevi,  tum  incredibili  studio  inventa,  tum  experientiae 
ralionique  convenienter  proposita.  Sed  mullum  iuter- 
est  inter  curam  morborum  atque  sanationem:  haud 
raro  enim  diligentissima  cura  morbis  non  medemur. 
Igitur  ut  de  veteribus  reticeamus,  quos  nimirum  tem- 
porum premat  obscuritas,  hodie  quidem,  cum  apud 
Anglos  potissimum  et  Franco-Gallos,  tum  apud  nostra- 
tes, haud  ita  longo  ex  tempore,  sanatae  saepe  insaniae 
fama,  admittentisque  sanationem , longe  lateque  reso- 
nat, ita  ut  quinta  minimum  aegrorum  pars,  saepe 
quarta  vel  tertia  etiam,  interdum  dimidia  et  amplius, 
sanari  perhibeatur.  Willisium  adeo  ex  decem  sanasse 
novem  accepimus.  Quibus  omnibus  ne  temere  fidem 
habeamus,  cavendum  est.  Ut  enim  largiamur,  maxi- 
mam etiam  istiusmodi  aegrorum  partem  sanari,  (quod 
aegre  nos  concedere  ingenue  fatemur:)  multum  tamen, 
quin  dicamus  plurimum,  tribuendum  esse  censemus 
primum  generi  vel  speciei  insaniae,  deinde  recenti 
morbo,  tum  aetati  aegrotorum , porro  naturae  viribus 
medicatricibus , denique  variis  aliis  , arte  non  provi- 
dente, fauste  fortunateque  accidentibus.  Facilius  sa- 
natur mania,  quam  reliquae  sanantur  insaniae  species, 
facilius  recens  morbus  quam  inveteratus,  facilius  flo- 
rente aetate,  quam  longius  progressa,  facilius  ubi  na- 
tura ipsa,  impetu  quodam,  crisibusque  per  alios  mor- 
bos excitatis,  elficax  est,  quam  ubi  naturae  vires  aut 
deficiunt,  aut  suppressae  sunt  ac  torpent;  facilius  de- 
nique, ubi,  quae  sanando  morbo  faveant,  fortuito  et 


praeter  opinionem  ea  accidunt  atque  in  promlu  sunt, 
ut  terror  subitus,  aut  gaudium  inopinatum , quam  ubi 
nilul  horum  accidit.  Jgitur  mirum  non  est,  si  certis 
temporibus  locisque  major  aegrorum  numerus  conva- 
lescit, in  quos  commoda  ea  cadunt,  quae  modo  com- 
memoravimus. Quare  in  aegrotis  hujusmodi  sedulo 
inquirendum  est,  cujus  generis  fuerint,  cogitandumque 
est,  aeque  facile  iu  his  caussis  posse  medicos  decipi, 
atque  aegrotos  decipere.  Sunt  enim  haud  pauci  insa- 
norum, qui  dimittuntur  e medicorum  cura,  reapse 
non  sanati,  sed  speciem  tantummodo  sanatorum  prae 
se  ferentes;  sunt  alii,  qui  per  tempus  aliquod  restituti 
aliquanto  post  in  morbum,  eundem  vel  similem  reci- 
dunt, nihilominus  scilicet  in  sanatorum  codicillis  nu- 
merali. Vix  enim  fidem  habuerim  auctoribus  etiam 
gravissimis,  diuturno  huiusmodi  morbo  aegrotantes 
sanatos  esse  perbibentibus  vel  per  verbula  sive  faceta 
sive  acria,  vel  per  dexteritatem  aliquam  atque  tv%et- 
Q7]tjiv , ut  per  alapam , inopinate  aegro  fastuoso  in- 
flictam. In  quibus  narratiunculis  gravissimi  effectus  a 
levissimis  caussis  deducuntur.  In  vulgus  enim  notum 
est,  quam  parum  omnis  generis  insani  aut  ad  verba  et 
actiones  sanorum  animum  advertant,  aut,  si  id  agant, 
quam  perverse  id  fiat,  ita,  ut  nec  verborum  nec  rerum 
'tectam  rationem  habeant,  humanitatem  omnem  atque 

prudentiam  aliorum  nihili  facientes,  spernentes,  asper- 
nantes.  Equidem  ingenue  fateor,  ne  in  acutis  quidem 
hujuscemodi  morbis  talia  mihi  portenta  veris  similia 
videri,  nedum  in  longis,  quippe  in  quibus  cum  gra- 
vissimae caussae  gravissima  mala  genuerint,  tum  con- 
suetudo morbi  in  alteram  quasi  naturam  transierit. 
Quanta  maniacorum  chronicorum , melancholicorum, 

mente  captorum  atque  amentium  copia  in  aedibus 
publicis  inclusa  servatur,  quibus  omnis  generis  rnedi- 
! camina  vel  per  plures  annos  incassum  adhibentur. 
! Ducentos  treeentosve  huius  generis  in  una  domo  vidi, 
i Medicamenta  quidem  innumera  his  malis  praescribunt 
tur,  totque  sunt  paene  medendi  methodi,  quot  medici: 
sed  facilius  in  libris  sanantur  aegri,  quam  in  lectulis. 

$.  24. 

De  vol  unt-ate'  medica , insaniae  remedio 
potentis  s i m o. 

Igitur  ut  non  denegetur  usitatae  medicinae  efficacia, 
constat  tamen,  quam  parum  saepenumero  ad  sanandos 
insanos  medicamenta  quaelibet  sufficiant.  Quare  quum 
in  iis  generibus,  quae  ambigue  hucusque  sanata  sunt, 
tum  in  iis,  quae  plane  non  per  artem  subjugata,  vali- 
dius auxilium  tentandum  est.  Atque  id  in  voluntate 
adhibenda  positum  statuimus;  quam  medicinam  iis 
tantummodo  denegandam  putamus,  qui  aut  a natura 
amentes  sunt,  aut  luculentissimis  signis  vitio  aliquo 
organico  cerebri  videntur  laborare,  aut  quibus  nimis 
inveteratum  malum  est,  ut  senibus.  Igitur  magna 
quum  vel  in  sanis  regendis  ac  flectendis  voluntatis  vis 
atque  efficacia  sit:  major  etiam  in  compescendis  aut 
erigendis  insanis  esse  debet  medici  voluntas , insititiam 
dico,  quippe  quae  est  naturali  mullo  potentior.  Sed 
hanc  ponimus  medico  in  prorntu  esse,  vel  naturae 
quasi  quodam  dono  ei  tributam,  vel  exercitatione  at- 
que labore  paratam.  Exstant  exempla  medicorum, 
qui  oculorum  obtutu,  voce,  manuum  motu,  quin 
praesentiae  solius  gravitate  multum  apud  aegrotos 
potuere.  Ejusmodi  imperium  in  aegrotos  Willisius, 


celeberrimus  Atiglus,  habuisse  praedicatur;  sic  cele- 
berrimus Pargeter  multa  aegrorum  exempla  refert  eo- 
rumque  ferocissimorum,  inter  insanos , apud  quos,  in 
cubiculum  eorum  solus  atque  inermis  ingressus,  tan- 
tum valuit  solo  oculorum  obtutu,  ut  compositi  placidi- 
que  sponte  obtemperarent.  Sic  Langermannus,  inter 
nostrates,  solius  praesentiae  auctoritate  insanos,  suae 
curae  traditos,  perculit.  Sed,  ut  diximus,  voluntate, 
tanquam  prima  lege  atque  conditione,  opus  est  robusta 
atque  exculta,  qualem  Mesmerus  se  testatur  in  semet 
ipso,  studio  aLque  opera  adbibita,  excoluisse  ad  usum 
efficientiae  zoomagneticae,  iu  qua  etiam  insanorum 
curatio  per  voluntatem  est,  cujus  adhibendae  metho- 
dum breviter  nunc  descripturi  sumus. 

§.  25. 

De  methodo  voluntatem  insanis  adhibendi. 

I ’ v ^ ‘ “ 

Primum  positum  sit,  nihil  eorum  negligi  debere 
in  insanis,  quae  proficua  omnino  iis  esse  experientia 
docuerit.  Itaque  salubribus  in  locis  contineantur,  se- 
moti tum  a familiaribus,  tum  ab  odiosis  quibuscunque 
vel  hominibus  vel  rebus,  circumdenturque  famulis 
bene  instructis;  tum  adhibeantur  ad  labores  varios  at- 
que ad  exercitationes , pro  re  nata , vel  corporis , vel 
mentis,  vel  utriusque,  denique  subleventur,  si  res  ita 
fert,  medicamentis  aptis,  aptoque  victu  nutriantur. 
Ante  omnia  vero  cogantur  obsequio  adsuescere,  neque 
eos  coeco  arbitrio  uti  patiatur  medicus,  maniacos  po- 
tissimum, quos  ligatos  retinere  in  lectulo,  vel  sella 
loris  coriaceis  ad  id  aptata,  convenit.  Sic  bene  ad 
efficaciam  medici  ipsius  praeparati  qualescunque  de- 
mum insani  fruantur  praesentia  ejus  quotidie  certis 

temporibus ] ut  mane  et  versus  vesperam,  perque  cer- 
tum temporis  spatium,  per  quadrantem  horae  vel  di- 
i midium  vel  etiam  diutius.  Medicus  autem  ipse  bene 
ipraeparatus  ad  eos  accedat.  Visat  aegrotos  medicus 
loco  solitario , sereno , non  a clamoribus  ac  vocifera- 
tionibus turbato.  Semoti  sint  observatores  curiosi  at- 
que increduli,  qui  pro  ludibrio  et  joco  medicinam  no- 
vam habeant.  Accedat  medicus  neque  exhaustis  viribus 
corporis  animique,  neque  alienis  cogitationibus  agita- 
tus, neque  turbatus  animi  commotionibus;  sed  id  so- 
lum agat,  ut  tota  mente  intentus  in  aegrotum,  quem 
sibi  tractandum  selegit , integra  atque  continua  volun- 
tate in  eum  agere  paratus  sit,  modo  oculorum  vel  pla- 
cido vel  severo  obtutu,  modo  verborum  vel  blandi- 
mentis vel  excitamentis , modo  manuum  obtrectatione 
varia.  Magna  etiam  vis  in  silentio  est  atque  in  tacita 
medici  praesentia,  qua  potest  per  tempus  aliquod  agere 
in  aegrotum , antequam  aliud  quid  conetur.  Postquam 
per  appropinquationem  quaedam  quasi  inter  medicum 
atque  aegrotum  consociatio  instituta  est , augenda  haec 
I atque  firmanda  est  intuitu  in  aegrotum  continuato,  ita 
h ut  modo  oculos  aegroti  quasi  figat  medicus,  modo  to- 
[ tam  ejus  formam  oculis  emetiatur,  quasi  sub  ditionem 
i medicam  imperiumque  suum  eo  modo  aegrotum 
| redacturus,  sitque  sibi  conscius  aegroti  vim  atque 
1 efficaciam  medicae  voluntati  imparem  esse  atque  ob- 
temperare debere.  Hoc  idem  deinde  Verbis  aegroto 
significet,  alia  atque  alia  deinceps  exsequi  eum  jubens: 
modo  adspicere  se,  modo  manum  porrigere,  modo 
respondere  ad  quaesita.  Sed  caute  in  his  omnibus 
procedendum  est,  neque  plura  aut  alia  ab  aegroto 
postulanda,  quam  quae  praestiturum  eum  esse  pro 

indole  morbi  atque  conditione , proque  voluntatis  me- 
dicae, hoc  quidem  tempore,  vi  et  efficacia,  praevideri 
possit.  Atque  omnino  aliter  dementes,  aliter  amentes, 
pro  diversa  et  morbi  forma  et  naturae  propriae  con-  £' 
ditione  tractandi  sunt;  proinde  ut  illi  per  voluntatis  o 
efficaciam  quae  in  sedando  est,  hi  contra  per  vim  eri-  c 
gendi,  quae  in  voluntate  ex  altera  parte  inest,  afficiendi  i 
sint.  Quare  ante  medicinam  adhibendam  accurata 
aegrotorum  notitia  paranda  est.  Iam  postquam  intuitu 
ft  verbis  sategit  medicus,  tertio  loco  manuum  oblrecla- 
tio  adhibenda  est,  ea  vero  non  tamquam  per  motum 
dumtaxat  mechanicum,  sed  ita,  ut  hic  motus  vera 
actio  sit  voluntatisque  vivae  expressio;  neque  etiam 
cum  haesitatione  quadam  id  agendum  est  ac  dubita- 
tione, quippe  quae  a voluntate  sibi  fidenti  aliena  est: 
sed  ita,  ut  certo  propositum  medico  sit  voluntatis  vi 
et  efficacia  conditionem  aegroti  morbosam  immutare. 
Atque  sic  manus  variis  modis  adhibeantur,  v.  c.  ita, 
ut  dextra  imponatur  vel  fronti  vel  vertici  aegroti, 
sinistra  scrobiculo  cordis,  aut  ut  ambabus  medicus 
gegroli  manus  prehensas  amplectatur;  atque  id  quidem 
quiete,  firmiter,  tamque  diu,  quam  voluntas  vegeta 
erit  neque  vacillabit  animus  graviter  in  aegrotum 
ggenti.  Non  autem  in  antecessum  mente  et  cogitatione 
determinandus  aliquis  effectus  est,  quem  cupiat  medi- 
cus, vel  imperet,  v.  c.  ut  aeger  obdormiscat;  sed  tran-  ' 
quille  exspectandum,  et  observandum  est,  qualia  in 
aegroto  signa  efficaciae  medicae  sequutura  sint.  Acci- 
det haud  raro,  ut  aeger  primis  sessionibus  voluntati 
medicae  non  subjiciatur,  cujus  rei  caussa  tam  in  me- 
dico potest  esse,  voluntate  nondum  satis  valido,  quam 
in  aegroto  nimis  vel  hebete,  vel  concitato.  Sed  con- 

fidenter  ac  strenue  pergendum  est,  usque  dum  signa 
ieffectus  medici  appareant  , spem  atque  fiduciam  opitu- 
lantis firmantia  atque  augentia.  Quae  simulatque  ob- 
servantur, res  in  salvo  est,  nec  nisi  continuata  opera 
opus  est.  Sic  per  septimanas  integras,  per  menses 
continuos  indefesse  pergendum.  Bonum  signum  est, 
ubi  medicus  appropinquans  aegroto,  hujus  vultum,  _ 
liabitum,  gestus,  ita  immutari  videt,  ut  imperium 
aliquod  sibi  in  aegrotum  esse  prodant.  Bonum  signum, 
si  maniaci,  non  amplius  feroces,  lacrymas  fundunt,  si 
melancholici  mobiliores  adeoque  inquieti  fiunt,  si  lo- 
quaces tacere,  taciturni  sermones  facere  incipiunt,  si 
absona  et  inconcinna  loquentes,  sensim  intellectus 
quasi  radios  spargunt.  Sed  patientia,  perseverantia, 
fiducia  opus  est,  etiam  ibi,  ubi  spes  frustrari  nos  vi- 
detur, quippe  quae  non  de  omnibus  insanis  eadem 
concipi  potest;  quod  quidem  oculatum  medicum  non 
fugiet.  Caeterum 

Non  est  in  medico  semper,  relevetur  ut  aeger: 

Interdum  docta  plus  valet  arte  malum. 

§.  2 5. 

Conclusio. 

• 

Simplex , non  ingrata , tuta  medicina  voluntatis  in 
insanis  est;  voluntatis,  inquam,  activae,  vivae,  crea- 
; tricis,  non  vulgaris,  umbraticae,  debilis,  sed  exer- 
ii  citatione  ac  labore  paratae , sed  ex  imo  vitae  penu  ac 
( fonte,  ex  fidei  recessibus  propullulantis.  Organa 
corporis,  sive  erigenda,  sive  compescenda  sint,  animus 
i aegrotorum  sive  sedandus,  sive  excitandus  : haec  omnia 
voluntatis  medicae  genuinae  efficacia  peraguntur,  si- 
quidem recte  de  his  rebus  statuimus.  Nihil  est,  si  ' 

effectus  zoomagneticos  respicias,  quod  hypothesi  nostrae 
repugnet.  Age  igitur,  quum  non  nisi  experimento 
aut  comprobari  possit,  aut' refutari  nostra  hypolhesis, 
experimento  in  re  gravissima  utamur  casto,  strenuo, 
saepe  repetito.  Vis  crescit  eundo.  Atque  sic  indui- 
geatis,  lectores,  fabulosae  nimirum  medicinae.  Etenim 
nostris  temporibus  vel  fabulosissima  posse  vera  eva- 
dere intelleximus. 

Tendit  ad  ardua  virtus. 


\ 


